text:
Ekitongole ekiddukanya ekibuga Kampala kirangiridde kyedizza enzirukanya yoobutale bwonna mu Kampala, okutuusa nga bufunye obukulembeze obugya era obutambulizibwa mu mateeka.
Nga 25/10/2020 omukulembeze weggwanga Yoweri Kaguta Museveni Tibuhaburwa yayimiriza obukulembeze bwobutale ne lufula mu Kampala, nga entabwe yava ku baali bakulembera obutale buno okweekomya ensimbi , nookuteekawo emisolo egigambibwa nti gyaali ginyigiriza abasuubuzi.
Minister wensonga za Kampala Betty Amongi mu nsisinkano ne bannamawulire ku Media center mu Kampala ategeezezza nti okulonda kugenda kusookera mu butale 16 bwokka, era akakiiko akenjawulo akatuumiddwa Residential Management Team nga kabantu basatu kassiddwaawo okumala akaseera katono, nga okulonda okusuubirwa okubaawo nga 17/11/2020 bwekutegekebwa.
Minister Betty Amongi alabudde abakulembeze mu kiseera kino obutawooza musolo gutasaanye kuvbasuubuzi, era mu bimu ku byaamaguzi ebissiddwaako omusolo kuliko ente 15000, Enkoko 300, embizzi 5000, embuzi nendiga 3000, songa mu birala ebissiddwaako omusolo ogutagenda kulinnyisibwa omudaala gwakusasula 132,000, Lock Up 144000, ate abakolera mu bibangiriri baakusasula 78500 buli mwezi.
Omwogezi wekitongole ki KCCA Dan Nuwabiine agambye nti obukulembeze obuvuddeko tebugenda kukkirizibwabwa kuddamu kwesimbawo okumala emyaaka esatu.


c: text/html

text:
4423 Views
Intro If my country has democracy Then am not responsible For anybody's idiocy (fire) FBM Make dem fear Let dem fear Verse 1 Straight from top up to under (under) Blastful just like thunder (thunder) Kaysam totya nabagamba (FBM) Buli ammanyiira akola blunder (omuliro) Ntuuse na command ng'omukulu w'amagye Nfeefette nsomese gundi ne mikwano gye Kubanga by'akola nze byandaze ssi myaka gye Kali ku ntandikwa gwe linda bambi amannya ge Taata yafa naye era maama yankuza The game made me nze ba fan mbeebaza Bwenkoma awo kale nze mbeera neekaza Ne seebaza Katonda omu nze gwe nzikiriza Track eyagikubye yabadde Cindy Ng'agiweereza oli Sheebah Karungi Ne ngamba Kaysam gikyuse bulungi Kubanga ekimansulo tekinyuma bulungi Chorus Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Verse 2 Mbu baakooye fake Ne basaba break Kubanga baawula bbagiya ku cake Balabye bi fake Nga bibawa bi peck Ne basaba Feffe abawe quake I'm a killer ki disease To the beautiful peace Everyone me represent They never miss Nze nakoowa n'abafiisi Nsaasaanya peace That's why me educate me never diss Gwe eyetaaga Feffe nga tolina ssente Twalamu kali ka rapper k'eKawempe Gwe eyetaaga Feffe nga tolina ssente Twalamu kiri ekiyimba kkerere Chorus Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Verse 3 Respect nze kangiwe buli mummy Yenze rapper Kabaka ekitiibwa kya daddy Ne mu ba rapper tulinayo zi dummy Ate ekinnyiiza bonna baali ba homie, yo So (re)member where we come from Ah nobody say, nuh diss Another kind of new form Yeah man a Feffe Bussi Music This is the real music This is not the usual music This is not the bubble gum music Yeah man So act accordingly to this song To avoid another kind of this song Feffe Bussi says Let dem fear Chorus Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Baagala baagala baagala Feffe Toleeta ssente nga balina Feffe Baagala baagala baagala Feffe Toyoya Feffe nga tolina ssente Outro Feffe Feffe Feffe A Kaysam ku Mapeesa Kaysam ku ma.. Yoo!
Advertisement
Ekyana | Feffe Bussi
1417 Views
Baagala | Feffe Bussi
4424 Views
Love Yoo | Feffe Bussi
8130 Views
Sente Zakamezza featuring Spice Diana | Feffe Bussi
3724 Views
Iddi Amin Dada | Feffe Bussi
4251 Views
Kola | Daddy Andre
1359 Views
Oba Onfuna [Owebina] | Fixon Magna
1085 Views
Akageri featuring Recho Rey | Aybrah
2708 Views
Glorify You | Irene Namubiru
416 Views
Ntibula | Martha Mukisa
4566 Views
Personal | Zuli Tums
1137 Views
Advertisement

robotstxt: allowed

filter: keep


text:
Omuyimbi Grenade Official agamba nti ekirooto kye kyakuwangula ku ngule eya Grammy award, era alina essuubi nti wakugiwangula ayongere okufuuka omuyimbi ow’ensonga.
Grenade agamba nti omutindo gw’afulumizaako ennyimba ze guli waggulu ddala, nga wanaatuukira okuwangula ku ngule wyo, ng’alina kyalagawo.
Grammy awards ngule eziweebwa abantu ab’enjawulo abalina kyebakoze mu kisaawe ky’ebyokuyimba nga bali mu America.
Grenade afulumizzaayo album empya “extended play” eriko ennyimba empya 6.
Grenade abadde mu programme ya Evenning Cruiz ku CBS Emmanduso ne Dikteta Mark,n’agamba nti azze yetegereza omuyimbi Eddy Kenzo gweyegomba, embeera gyayiseemu n’engule zawangudde, era naye alina essuubi nti wakuziwangula.
Grenade Official ng’amannya ge agaamuwebwa bazadde be ye Deus Ndugwa agambye nti yazaalibwa nga 14th July 1997 e Lyantonde.
Agambye nti teyafuna mukisa kusomako, olw’embeera yasalawo okugenda ku nguudo zomu Kampala ngaalya ku kukasasiro, kweyamala obulamu bwe obw’obuto n’obuvubuka.
Ku myaka 8 egy’obukuku kwetandikira okuyimba okw’omuzinzi, n’ayiiya akayimba keyatuuma “ndi muto mannyi okuyimba”.
Yamala ekiseera ng’abeera n’omuyimbi Big Eye, nti era yeyamutuuma erinnya eryo erya Grenade, nasalawo okugenda nalyo mu maaso era lyerikola ensimbi.
Grenade Official agambye nti kimuluma okuba nga teyasoma, era n’akubiriza abaana n’abavubuka abakyalina omukisa gw’okusoma, bagukozese basome, ate bawe n’abantu abalala ekitiibwa naddala ababasinga obukulu.
Ennyimba ezisinga okumunyumira:
1.Wewanika – Grenade
2.Follo – John Blaq
3.Picha – Grenade
4.Walwawo – Pincky
5.Kanzu – Fic Fameica
6.Alright – Grenade
Bonus track – simanyi lwa Mesach Ssemakula
Grenade Official ayimbira mu Team No Sleep TNS ewa Jeff Kiwa, wadde nga baali baayawukanamu, naye kati yazzeeyo.
Bikunganyiziddwa: Musa Kirumira


text:
Abaganda bavudeyo nebaluwa nga eno basazewo bajiwereze owek. Charles Peter Mayiga nga bagaala obuganda buveeyo kubyokutulugunya omubaka Francis Zaake nga ate muganda munabwe.
Mukwenyonyolako Zaake yategezeza nti abamutulugunya bamulangira nga bwali omuganda era nebamutegeza nga awatali muganda nomu alidamu okulembera Uganda.
Bino webyagudde mumaatu gabamu kwabo abetegereza ensonga kuluda lwabavubuka, basazewo kuwandikira buganda ebaluwa eveyo ebereko kyekola kunkutulugunyizibwa baganda.
”
7/5/2020
ERI KATTIKIRO WA BUGANDA OWEKITIIBWA CHARLES PETER MAYIGA
ENS: OLUTALO KUBAAANA BA BUGANDA (HON FRANCIS ZAAKE)
Owekitiibwa Nkulamusizza nnyo nenkwebazza emirimu gyokola mukaseera kano kululwo ngomuntu nekulwabuganda njagala okwebazza olwobubaka bwozze owa abantu ba Kabaka obubayambyeko okwewala obulwadde bwa Covid19
Nga bwokimannyi kiri mumpisa yaffe ensonga yonna enkulu eyabuganda eyitta mu Office yo kiriza sebo nkulopere ensonga eno
Owek nkuwandiikide nga nga nyongera okuteegeza byobadde olaba erra byobadde owuliira kumuzzukulu wa Mawesano eyeddira Engaali Honourable Francis Zaake Butebi omwana enzalwa eyemityana mu Ssingo mutabaani womwami Ssembusi Butebi gwewakolako naye naddala mubiseera ebye “Ttofaali” Mwami Ssembunsi ono tumujjukira olwomulimu gweyakola nawe mubiseera ebyo erra tumwebazza awo wensinzira okugamba nti Honourable Francis Zaake mwana womukungu wa Kabaka ajjudde
Owekitiibwa Kattikiro twabadde tulaba Hon Zaake nga anyumya byeyayitamu mukomera gyabadde erra natulugunyizibwa ebyensuso wabula waliwo ensonga eyankuteko ennyo obwedda abatulugunya Zaake basinga mulanga kubeera “Muganda” erra abamutulugunyiza besigamye nnyo kunsonga yokubeera omuganda nebatuuka nomugamba nti tasubira nti “Wanabawo Omuganda anadamu okulembera Uganda” nebagatako nokugamba Mukyala we “Alekewo omusajja Omuganda kubanga tayina gyamutwala bbo bamutwale ewa President Museveni amuwe ensimbi abeere bulungi” Owekitiibwa kunze kano kabonero akagenderere okulumba nokusanyawo abaana ba Buganda ,Twetaaga okubeera nedoboozi elyawamu okulaba nga omwana Omuganda asigazza eddembe lye nga munnayuganda omulala yenna kubanga okubeera Omuganda ssimusango nakamu ,Olaba basobola okutulugunya Omwana womukungu wa Kabaka bwebatyo atte olwo Omuganda owawansi atayina bwogerero ,Twetaaga okulwanyisa ebikolwa bino
Owekitiibwa Kattikiro Ssabasajja Kabaka azze atukubiriza okukuma obumu mubantu bannaffe naddala bannayuganda awo tetujja kusetuka wo ,Nga abavubuka abaganda tujja kulwanyisa nnyo obusosoze naddala mawanga kubanga tekitwala Buganda mumaaso ,Naye tetujja kusirika nga tulumbibwa bannaffe nokututulugunya nokwagala okutusanyawo awo tugenda kusitukiramu okwelwanako okutaasa eddembe lyaffe elyobutonde okuvva eri Mukama Katonda
Awo nno Nsaba Owekitiibwa Kattikiro nawe oveeyo nenkola yonna mubusoboozi eneyambako okumalawo ebikolwa ebityobola eddembe lyomwana Omuganda
Njagala okwebaaza Olukiiko lwa Buganda Youth Council olwedoboozi nga bayita mukiwandiiko ekyabadde kumutimbagano kilungi naye tekimala twetaaga Sebo Kattikiro nawe okulemberemu Obuganda bwonna tulwanyise omulabe ayagala okusanyawo bazzukulu ba Nambi
Maliliza nga nkwagaliza obulamu obulungi ,Wamu nokubiriza abantu ba Buganda NE bannauganda bonna okuuma emirembe wamu nobumu muffe
Erra Nsaba Owekitiibwa Kattikiro olope ensonga yange eri Ssabasajja Kabaka wa Buganda
Nsigadde nze Omulongo Wasswa Ssemanda Ibra
Muzzukulu wa Katongole Emulema Buddu nzalibwa ba Mussu atte ndi Munnankobazambogo
Ayii Katonda Kuuma Kabaka Wange’


text:
President Yoweri Kaguta Museveni Tibuhaburwa, avumiridde obwassemugayaavu obuli mu ba RDC abalemererwa okutuukiriza obuvunaanyizibwa bwabwe, olwo essira nebalissa mukulwanyisa bannabyabufuzi abavuganya government.
Obwennyamivu buno Museveni yabulagidde mu lukiiko lw’akakiiko ka NRM ak’okuntikko CEC n’anenya nnyo ssaabaminisita Robinah Nabbanja olw’okulemererwa omulungamya ba RDC ku kyebateekeddwa okukola.
Museveni eyabadde tasalikako musale yategeezezza nti office ya RDC teteekeddwa kussibwamu abo abalemereddwa mu by’obufuzi oba bebawangudde mu kalulu, wabula eteekeddwa okussibwamu omuntu asobola okutambulira ku miramwa gy’ekibiina naddala okukulaakulanya abantu.
Tibuhaburwa yagambye nti omulimu omukulu ogwa RDC kwekubeera entabiro era omukutu gw’enkulaakulana mu bitundu gyebaba basindikiddwa.
Ssentebe wa NRM mu ngeri yeemu akikkaatirizza nti essaawa etuuse okukwata ku nkoona ba RDC abeenoonyeza ebyabwe olwo nebavumaganya government.
Omukulu era yawadde ekiragiro nti tekikyakkirizibwa RDC kulekulira milimugwe mbu avuganye ku kifo kyonna eky’ebyobufuzi.
Mu lukiiko lwa CEC luno olwatudde mu maka g’obwapresidenti e Ntebe, ssaabalwanyi Museveni yalagidde Nabbanja obutakkiriza bannabyabufuzi n’abo abeeyita abanene okumuperereza abeeko abantu baawa ebifo byba RDC kyokka nga tebalina bisaanyizo.
Museveni agamba nti ba RDC naddala mu kisanja kino bateekeddwa okukunga bannansi okwenyigira mu by’enkulaakulana nga Parish Model basobole okuva mu bwavu obubayonka obutaaba.
Mu lukiiko lwerumu kyasaliddwawo nti mu May w’omwaka ogujja ekibiina ky’akulonda abukulembeze bw’okubyalo nga enteekateeka eno esuubira okuwemmenta obuwumbi bwa shilling 40.


text:
Amawulire
Omubaka Zaake bamujeemu obwesige kubwa kamisona
Ivan Ssenabulya
March 11th, 2022
Bya Benjamin Jumbe
Omubaka wa munisipaali ye Mityana Francis Zaake yajiddwamu obwesige ku kifo kya kamsona wa palamenti, olwokweyisa mungeri etagwanidde era ewebula ekitiibwa kya palamenti.
Bino bibaddewo mu lutuula olutudde akawungeezi akayise, ngekiteeso kino kireteddwa oluvanyuma lwokwanjula alipoota yakakiiko akakwasisa empisa era akabadde kanonyereza ku bigambibwa nti yayita ku mutimbagano okuvuma ‘nokuwemula amyuka sipiika Anita Among.
Omugatte ababaka 161 bebetabye mu kulonda nga 155 bawagidde okumujjamu obwesige, ababaka 4 nebakiwakanya ate ababaka 2 obululu bwabe bubadde bufu.
Bbo ababaka ab’oludda oluvuganya gavumenti bafulumye wabweru nebatetaba mu kulonda kuno, nga babadde bakulembeddwamu Mathius Mpuuga.
Wabula bino byonna byabadde bikontana nokuwabula okwakoleddwa alipoota yakakiiko akakubirizibwa omubaka Abdu Katuntu, eyabadde eragire nti omubaka Zaake yetonde.
Bbo ababaka abatono ku kakiiko kano nga bakulembeddwamu omubaka omukyala owe Butambala Aisha Kabanda mu alipoota yaabwe babadde bawabudde nti waberewo okutabagana.
Wabula ekiteeso kireteddwa, amateeka negakolebwamu enongosereza, nebaleeta ekiteeso nebalonda nga bamujjamu obwesige mbagirawo.


text:
Amawulire
Besigye ne Kyagulanyi bogedde ku kulonda kwa Zambia
Ivan Ssenabulya
August 16th, 2021
Bya Prossy Kisakye ne Ivan Ssenabulya
Eyavuganyako kuntebbe eyobwa pulezidenti era nga yaliko ne senkagale wékibiina kya FDC Rtd Col Dr Kiiza Besigye, atendereza abadde omukulembeze weggwanga erya Zambia, Edgar Lungu olwokukkiriza okuwangulwa mu kulonda okwabadewo kulwokuna lwa ssabiiti ewedde.
Akakiiko ke byókulonda mu Zambia kalangiridde Hakainde Hichilema ow’oludda oluvuganya, ngomukulembeze weggwanga omugya oluvanyuma lwokusinga omukulembeze abadde nóbululu obusoba mu kakadde kalamba.
Lungi yasoose kulangirira nga bwatagenda kukkiriza buwanguzi bwa Hichilema nga agamba nti aboludda oluvuganya babbye akalulu
Wabula oluvanyuma yekubye engalike nakkiriza ebyavudde mu kulonda era nayozayoza Hichilema olwobuwanguzi.
Okuyita ku mukutu gwe ogwa twitter Besigye asabye abakulembeze bamawanga ga Africa okweyigiriza empisa eyokukkiriza okusalawo kwa bannansi naddala bwekituuka mu kwelondera abakulembeze be Bagala.
Ate Akulira oludda oluvuganya gavumenti mu Uganda Robert Kyagulanyi amanyiddwa nga Bobi Wine, ayozayozezza munne avuganya gavumenti mu gwanga lya Zambia olwokuwangula okulonda kwa bonna.
Kati Kyagulanyi, ayise ku twitter nagamba nti obubaka buno buvudde eri banna-Uganda bonna abakiririza mu nfga eyamateeka.
Agambye nti obuwanguzi buno ssi bwabannansi ba Zambia bokka, wabula bwa Africa yonna.


text:
Bya Issah Kimbugwe
Ekibiina ekiddukanya omupiira mu Uganda ekya FUFA nga kiyita mu kakiiko ka FUFA Competitions Disciplinary Committeee, kitanzizza omutendesi wa club ya SC Villa Jogo Salongo, Petros Koukouras ensimbi obukadde 2, yamenya amateeka agaddukanya omupiira.
FUFA evunaana Petros Koukouras okukozesa obubonero obutali bwamupiira eri abawagizi ba club ya Wakiso Giants bwe baali battunka mu Uganda Premier League, nga 30 March, 2022 mu kisaawe kya Kabaka Kyabaggu.
Mu mupiira guno, omutendesi Petros Koukouras yagobwa ku kisaawe kyokka bweyali afuluma, yakozesa obubonero obuweebuula abawagizi ba Wakiso Giants.
Kino kyavirako abawagizi okutandika okukasuka ebintu mu kisaawe.
Omupiira ogwo SC Villa Jogo Salongo yaguwangula goolo 2-1.
Omutendesi ono era alumirizibwa okusamba omupiira ogwókubiri neguyingira mu kisaawe ng’alaga obutali bumativu.


text:
Amawulire
Ebbugumu lyeyongedde nga kampeyini ziggalwawo e Kayunga
Ivan Ssenabulya
December 14th, 2021
Bya Juliet Nalwooga
Ebyokwerinda binywezeddwa okwetoloola enguudo ezenjawulo e Magere, okumpi namaka gakulembera ekibiina ekivuganya gavumenti ekya National Unity Platform.
Robert Kyagulanyi, amanyiddwa nga Bobi Wine assubirwa mu disitulikiti ye Kayunga owaleero, mungeri yeemu nomukulembeze wegwanga assubirwa.
Omubaka wa gavumenti e Kayunga Kigozi Ssempala yabadde alagidde Bobi Wine obutajja mu kitundu kino, kubanga ne pulezidenti Museveni asubirwa okukuyegera owa NRM Andrew Muwonge, ku kifo kya ssentebbe wa disitulikiti ye Kayunga.
Kyagulanyi naye ayagala kukuyegera akutte bendera ya NUP Harriet Nakweede.
Ekifo kya ssentebbe wa disitulikiti ye Kayunga kyasigala nga kikalu, oluvanyuma lwokufa kweyali ssentebbe Ffeffeka Sserubogo, wabula olwaleero kampeyini lwezigenda okuggalwawo.
Olunnaku lweggulo, omwogezi wa poliisi mu gwanga Fred Enanga yagambye nti tewali muntu yenna gwebagaanye okugenda e Kayunga.


text:
Wakati nga e Ggwanga lyonna liri mu katuugabiro ke by’enfuna , ebbula Lye mirimu, okulinya kwe beeyi ye bintu awamu n’obwavu obukudde ejjembe mu bannaUganda akulira ekisinde kye by’obufuzi ki National Economic Empowerment Dialogue Joseph Kabuleta agamba nti bino byonna bisoboka okudda mu nteeko mu bbanga lya myaka 2 gyokka singa Gavumenti elumirirwa abantu.
Kabuleta agamba nti ne nkola ya Gavumenti okudibya awamu n’okwezza ebirime binnansangwa okugeza nga emwaanyi bampa n’ebirala bikolebwa kagenderere okukuumira abantu mu bwavu ekintu kyagamba nti kirina okukyusibwa.
Okwogera bino yabadde mu bitundu bye Busoga ku lw’okutaano mu kawefube gwalimu okusisimula bannaUganda okutandika okufaayo ku by’obugagga ebiri mu bitundu mwe bawangalira.
“ Ye nze nzekka munabyabufuzi mu Uganda agamba nti ddala kituufu tulina okujjako Museveni naye ate tulina n’okulaga aabantu baffe amakubo mwe basobola okufunira okwesiima n’okugaggawala.
Twagala tusaanyewo obwavu obugoyezzagoyezza abantu baffe mu bitundu eby’enjawulo abamu ne batuuka n’okuggwamu essuubi, nga kino kiletedde n’abamu okufa nga bakyali bato ekitali kulungi n’akatono” Kabuleta bwe yagambye.
Yanyonyodde nti obwavu obuli mu nsawo za bannaUganda bungi nnyo kyokka nga tebalina suubi lya kubuvaamu ate nga nababagamba okuwakanya Gavumenti bafaayo ku kintu kimu kujjako Museveni sso ssi kubakulakulanya.
“Ekitundu kya Busoga kilina okuddamu amaanyi mu byenfuna nga wano Gavumenti elina okuddamu okuzzaawo amakolero agaaliwo saako n’okwongera amaanyi mu by’obulimi awo abantu beeno bwe bajja okuwona obwavu” Bwe yayongeddeko.
Oluvanyuma ono yaguddewo ofiisi ye kisinde kya NEED eye bendobendo Lye Busoga nga eno District 12 ezikola busoga we zigenda okusimba amakanda okusobola okukakalabya emirimu gy’ekisinde.
Do you have a story in your community or an opinion to share with us: Email us at editorial@watchdoguganda.com


text:
Olukiiko olufuzi olwekitongole kya KCCA olumanyiddwanga KCCA executive committee, lweralikirivu olwembalirira yekitongole kino eyomwaka gwebyensimbi 2021/2022 eyasaliddwa, abakulu ku lukiiko luno kyebagambye nti kyandiremesa emirimu mu kitongole kino okutambula.
Ekitongole kino mu mbalirira yomwaka guno ogugenda maaso kyaaweebwa ensimbi obuwumbi 520 nga ku zino kuliko obuwumbi 290 ezaava mu gavument ya Uganda songa obuwumbi 230 zaava mu African Development bank nga zakukola enguudo zomukibuga.
Wabula mu mwaka gwebyensimbi 2021/2022 ogukyaali mu kuteekebwateekebwa ekitongole kya KCCA kyaawereddwa obuwumbi 406 nekireetawo enjawulo yabuwumbi 114 ekireese abakulembeze mu KCCA nga bakukuluma.
Loodi meeya wa Kampala ssaalongo Elias Lukwago mu lukungaana lwabannamawulire ku City Hall enkya yaleero, agambye nti ngabakulembeze babannakibuga okusala embalirira ya KCCA tebagenda kukikkiriza, era ono alangiridde nti sabiiti eno bagenda kutuula nga olukiiko basalewo ekyokukkola bategeeze ministry yebyensimbi, nti okusala ensimbi za KCCA bakigaaanyi.
Ssaalongo Elias Lukwago agambye nti gyebuvuddeko, ekitongole kino kyaatongoza enteekateeka nnamutayiika eyatuumibwa Kampala Strategic Plan eyomwaka 2020/2025 nga mu nteekateeka eno, ensimbi trillion 7 zezaali ezokugisaasaanyaako omuli okuzimba enguudo, okuzimba obutale nokuzimba emyaala, wabula ekyeewunyisa nti ate mu kifo kya gavument okwongera ku mutemwa gwensimbi zeyandibadde ewa KCCA ate yasaze nsale.
Okusinziira ku Lukwago, wakiri buli mwaka gwebyensimbi gavument yandibadde ewa KCCA trillion 1 nobuwumbi 200 bweeba yakussa mu nkola enteekateeka nnamutayiika eyokukulakulanya ekibuga ekyeegombesa nga bweyatongezebwa, wabula ete neezo entono ezibadde ziweebwa KCCA zaasaliddwa.
Nensimbi eziva mu kitongole kya Uganda Raod Fund eziyambako KCCA okulabirira enguudo nazo zaasaliddwa okuva ku buwumbi 30 okudda ku buwumbi 26.
Ekibuga Kampala kirimu enguudo eziweza obuwanvu bwa Kilometer 2110 wabula enguudo zokka enkube kkolaasi ziri 616.
Okusinziira ku nteemateema ku nsimbi obuwumbi 406 ministry yebyensimbi zegamba nti zegenda okuwa KCCA mu mwaka gwebyensimbi oguggya 2021/2022, Lukwago agambye nti bwebazibaganyiza amagombolola gaawereddwaako obuwumbi 69, nga Kampala Central yatutte obuwumbi 16, Makindye obuwumbi 14, Nakawa obuwumbi 14, Kawempe obuwumbi 11, obuwumbi 330 zezaasigadde ku kitebbe kya City hall okutambuza emirimu.
Nensimbi ezigenda okusasasula emisaala gyaba kansala abaneeyunga ku nkiiko za KCCA okuviira ddala ku divison councils okutuuka ku CITY hall mu bitundu ebippya ebyaasalibwaamu akakiiko kebyokulonda ebigenda okufuna ba kansala abakikirira, mu mbalirira ya KCCA eyomwaka ogugya 2021/2022 tezaatereddwamu.
Ssaalongo Elias Lukwago bano abawereza obubaka nti akalulu bakanoonye nga bamanyi nti emisaala egyokubasasula tegitereddwa mu mbalirira ya KCCA okugyako nga waliwo ekikyuusa, Ministry yebyensimbi neyongera KCCA ensimbi


text:
Alipoota y’akakiiko eyavudde mukwekeneenya embalirira ya ministry y’ekikula ky’abantu ekyali mu bubage,kakizudde nti abakadde abawera 270,203 babanja ensimbi zabwe, zebaalina okuwebwa mu mwaka gweby’ensimbi 2020/2021.
Abakadde babanja obuwumbi bwa shs 27 ez’omwaka ogwo, government zeyalemererwa okuwaayo.
Ebbanja lino lye limu ery’obuwumbi 27, libadde teriteereddwa mu mbalirira y’omwaka ogujja 2022/2023.
Akakiiko kalagidde nti ministry eyongerweko obuwumbi 53,zisasuleko ebbanja eryo, endala obuwumbi 26 zisasule abakadde abasussa emyaka 80 mu mwaka gw’ensimbi ogujja 2022/2023, era nga nazo zaabadde teziteereddwa mu mbalirira.
Akakiiko kano akalondoola ekikula kyabantu mu alipoota yaako eyanjuddwa omubaka omukyala owa district ye Kyegegwa Flavia Kabahenda, kasabye government ebeeko ebitongole byesalako sente,esasule abakadde.
Government ng’eyambibwako abagabirizi b’obuyambi, buli mwezi ewa abakadde abasussa emyaka 80, shs emitwalo 25,000/- zibayambeko okufuna ebyetaago.


text:
President Yoweri Kaguta Museven kyaddaaki akkiriza okubaako enkyukakyuka ezikolebwa mu ndagaano y’emmwanyi, government gyeyakola ne kampuni yomukyala Enrica Pinetti munnansi wa Italy eya Vinci Coffee Co.ltd.
Endagaano Eno eyayogezza bannansi ebisongovu, kumpi obuvunaanyibwa bwonna obuddukanya emmwanyi mu Uganda yali ebuwadde kampuni eno, saako okugiggyako emisolo, amasanyalaze, n’okugiwa ettaka yiika 25 okulina okussibwa ekkolero lya kampuni eno.
Parliament emaze ebbanga lyayezi esatu nga yetegereza endagaano eno, n’okwebuuza ku bantu abenjawulo abakwatibwako ensonga.
Parliament yasalawo endagaano eno esazibwemu, wadde nga president Museven yali abasabye nti ereme okusazibwamu.
Omumyuka wa sipiika Thomas Tayebwa mu bubaka bwatadde ku kibanja kye ekya Twiiter akigoongaanyiza nti baayogedde n’omukulembeze weggwanga nakkiriza wabeewo ebitereezebwa mu ndagaano eno.
Thomas Tayebwa anyonyodde nti mu kiseera ekituufu ,omukulembeze w’eggwanga ajja kutegeeze eggwanga ebigenda okutereezebwa mu ndagaano eno.
Parliament yawa governemnt emyezi mukaaga ennyonyole ekinaaba kituukiddwako mu kusazaamu endagaano eno.


text:
Abakwata mmundu abakaramoja bakubye ssentebe wa LC III mu gombolola ye Napumpum Paul Lowok amasasi agamuttiddewo nebabulawo.
Ettemu lino libadde mu kimu ku birabo omunyweerwa omwenge mu district ye Kotido.
Ssentebe Lowok abadde omu ku bafuba okulaba ng’emmundu ziggibwa ku bakaramoja, era buli mmundu ekwatibwa yassiddwako omutemwa gwa shs obukadde munaana, okusasula abeera agireese.
Ssentebe Lawoko okuttibwa, abadde aliko emmundu gyabadde alinze emukwasibwe, mu nteekateeka y’okuwaayo emmundu mu mirembe.
Ssentebe wa district ye Kotido Paul Komo Roti , ategeezezza CBS nti obulumbaganyi buno bukoleddwa olwabakambwe okwekengera kwebalina eri abantu abatambula n’abebyokwerinda, nga balowooza bebabalonkoma nti balina emmundu.
Alipoota ya police esembyeeyo mu Karamoja yalaga nti mu bikwekweto ebikoleddwa okuggya emmundu ku bakaramoja, emmundu ezikunukkiriza mu 300 zezaakazuulwa, abantu abali mu 2000 bakwatiddwa ku byekuusa ku mmundu zebalina mu bukyamu, songa abasukka mu 300 basimbiddwa mu Mbuga z’amateeka.


text:
Obusaanyi obulya ebirime naddala kasooli buzinze district eziwerako, era nti busuubirwa okuggwawo ngénkuba etandise okutonnya.
District 12 zezaakazuulwamu obusaanyi buno, okuli Luweero, Mukono, wakiso, katakwi, Bukedea, Bugweri, Serere, Busia, Bugiri, Mityana, Kiryandongo ne Namutumba.
Okusinziira ku kiwandiiko ekifulumiziddwa ministry yébyóbulimi nóbulunzi, kiraze nti obusaanyi buno buvudde ku mbeera yénkyukakyuka yóbudde, ereeteddwa ppereketya wómusana abadde yememula, era busuubirwa okufa bugwewo ngénkuba etandise.
Obusaanyi buno webugudde bulya ebirime byonna awatali kutaliza, wabula bwegutuuka ku bikoola bya kasooli bumuliira ku misinde gya waggulu.
Ministry eriko ebika byéddagala byegamba nti nabyo bisobola okukozesebwa okufuuyiira n’okutta obuwuka obwo, okuli Cypermethrin 5EC- 100-120mls nga litabulwa mu kidomola kyámazzi ekta liita 20.


text:
Ssaabasajja Kabaka wa Buganda, Ronald Muwenda Mutebi ll awabudde abantu ba Buganda okutunulira abeesimbyewo enkaliriza mu kulonda kwa bonna okwa 2021.
“Tusaba abalonzi mutunuulire nnyo abo abasobola okukulaakulanya omuntu wa bulijjo n’okulwanirira ebintu ebikulu Buganda bye yettanira.” Ssaabasajja Kabaka bw’alambise.
Okuwabula kuno, Beene akukoledde mu Lubiri lwe e Mmengo leero ku Lwokuna, bw’abadde alabiseeko eri Obuganda okukuza olunaku lwa gavumenti ez’ebitundu wamu ne Bulungibwansi mu Buganda.
Kabaka asinzidde ku mukolo guno n’asekerera abamubika gyebuvuddeko n’ategeeza nti akyaliwo nnyo era ng’alamula.
Omuteregga agambye nti buli Ameefuga lwe gatuuka, gajjukiza Abaganda okusoomoozebwa kwe bayiitamu okuva ku bazungu olw’ebintu ng’effutwa n’obukyayi ebyakolebwanga n’ebirala bikyakolebwa.
Newankubadde bino byonna byakolebwa kusaanyaawo Buganda, Empologoma egamba nti byamaliriza binyize n’ebintu ebirala ebya Uganda, n’etegeeza nti ekinaamalawo obulumi buno y’enfuga eya Federo.
“Ffe tulowooza nti okumalawo ebiwundu bino byonna, n’okwongera okunyweza obumu bwa Buganda n’ebitundu ebirala, twetaaga obufuzi obujjudde obwenkanya, obugoberera amateeka n’okugabana obuyinza nga tugoberera ebyetaago bya buli kitundu.” Musota bw’ategeezezza.
Era ku mukolo gwegumu, Kabaka yeebuuzizza lwaki waliwo abantu abatakwatibwako nga bano beesomye okusaanyaawo obutonde bw’ensi wabula ng’ekitongole kya NEMA tekirina kye kikolawo wadde nga waliwo amateeka.
Kabaka awadde gavumenti amagezi etuukirize ekisuubizo ky’amasannyalaze mu byalo ate era ekendeeze ne ku musolo oguggyibwa ku bintu by’amasannyalaze g’enjuba, kiyambe okukendeeza abatema emiti nga banoonya eby’okufumbisa.
Asabye abaami b’Amasaza okukola obutaweera okulaba nga bataasa obutonde bw’ensi nga bakunga n’okugatta abantu be, bafuuke omuntu omu.
Maasomoogi asiimye abantu be olw’okugoberera amateeka agatangira ekirwadde kya Covid-19 era n’abalagira obutagayaala okutuusa nga olutalo ku kirwadde kino luwanguddwa.
OKWOGERA KWA KABAKA MUBUJJUVU:
Buli lwetukuza olunaku lwa Bulungibwansi tuddamu okujjukira okusomoozebwa Buganda kweyiseemu okuviira ddala nga tetunnafuna bwetwaze n’okutuuka leero.
Ebintu bingi ebyakolebwa, efutwa, obuggya, obukyayi era ebimu bikyagenda mu maaso n’okutuuka kati.
Newankubadde bino byonna byagenderera kusaanyawo Buganda naye byanyiga n’ebitundu ebirala ebya Uganda, ffe tulowooza nti okumalawo ebiwundu bino byonna n’okwongera okunyweza obumu bwa Buganda n’ebitundu ebirala, twetaaga obufuzi obujjudde obwenkanya, obugoberera amateeka n’okugabanya obunyiiza nga tugoberera ebyetaago bya buli kitundu.
Bwetudda ku nsonga y’obutonde bwensi, tulaba ebintu bingi ebiraga obutaba na mwoyo gwa Ggwanga nga bikolebwa ba nnantagambwako.
Abamu kuffe twewuunya nti ensi yaffe erina amateeka n’ekitongole ekivunaanyizibwa ku butonde bwensi, amateeka gano gakola ddi era kwani? Gakoma awo mu makkati?.
Tusaba Gavumenti okubunyisa amasannyalaze mu byalo nga bweyasuubiza era n’okukendeeza emisolo ku bikola amasannyalze ag’enjuba.
Kino kijja kuyamba abantu baffe naddala abali mu byalo okukendeeza ku kutema emiti nga banoonya eby’okufumbisa.
Nga maliriza nsaba abaami bakole butaweera okulaba nga obutonde bwensi bulwanirirwa, emirimu gino gyonna tusobola okujikola kasita tuba nga twegasse, jjuuzi ndowooza mwawulira nti waliwo abaali bagambye nti bambise nti ngeeze emagombe sikyali kunsi nti ebyange biwedde naye nga bwemulaba, nkyaliwo, bino byonna tusobola okubituukako singa tusobola okwegatta okukolera awamu n’okuba nga tuli muntu omu.
Nga bwetutuuse mu kiseera eky’okulonda, tusaba abalonzi mutunuulire nnyo abo abasobola okulaakulanya omuntu wa bulijjo n’okulwaniriria ebintu ebikulu Buganda byeyettanira.
Neebaza nnyo abateeseteese omukolo ogw’omwaka guno abo bonna aboogedde ebigambo ebirungi eby’enjawulo n’okuddamu okukulisa abawokota olw’obuwanguzi naabo abafunye ebirabo. Mwebale nnyo mwebalire ddala.


text:
OMUYIMBI Catherine Nabuule Kusasira asazeewo okuggulawo emisango ku Jennifer Nakanguubi amanyiddwa nga Full Figure nga agamba nti yamuvuma n’amutyoboola mu bantu saako ne kye yayise okumwambula nasigala bukunya.
Kusasira agamba nti engeri Full Figure gyali nti kati amaze okukiraba nti okuvuma abantu kintu kibi nnyo, nasalawo n’okusiba buli muntu eyamuvuma, naye kati asazeewo amaugguleko emisango kubanga obukakafu abalina.
“Full Figure talina kitiibwa kiyinza kumuwebwa kyagamba nti kyalwanirira n’atuuka n’okuggalira abamuvumye mu makkomera, kati nange gwe yavuma kammulageko nti okuvuma abantu kibi.
Abantu bangi bali eyo omukazi oyo be yavuma banoonya eky’okumukolera kati yaluggulidde ku ppata emisango gigenda kuvaayo naye omukono gwa mateeka gumukwateko.

Ekilala kye njagala omukazi oyo ayimbule abantu bonna beyasiba bwatakikole ngenda musiba abeere eky’okulabirako eri abalala
Ye maama waabwe bonna abavumi, yeyabayigiriza okuvuma kati njagala nga bwe yategedde nti okuvuma abantu kibi njagala atuukeko mu mbuga za mateeka.
Fayiro yange ntegeke bulungi yakanvuma emirundi egisoba mu 6 era obujulizi we buli” Kusasira bwe yagambye
Yanyonyodde nti Full Figure bwamala okuvuma abantu nga yewozaako nti bamusonyiwe abeera alina kyayisaawo
Kusasira ne Full Figure bonna kigambibwa okuba nti bawabuzi ba mukulembeze we Ggwanga Yoweri Kaguta Museveni
Do you have a story in your community or an opinion to share with us: Email us at editorial@watchdoguganda.com


text:
KKOOTI Enkulu mu Kampala kyadaaki emase n’esala omusango gwe ttaka lye Lusanja mu Wakiso.
Kati omusuubuzi Medard Kiconco ye nannyini omutuufu owe ttaka lino elibaddeko enkayana ez’amaannyi okuva mu gwe kkumi omwaka oguwedde, era omulamuzi agambye nti abatuuze abaliriko balina okulyamuka obutasukka nnaku 30 okuva olwaleero.
Ettaka lino lisangibwa ku bulooka 206, Poloti 271 Ssaza Kyadondo, era nga kwali kwasengako abantu ne bazimbako n’amayumba ag’obuwangaazi, kyokka ne gamenyebwa oluvanyuma lw’omusuubuzi Medard Kiconco okugenda mu kkooti n’afuna olukusa olubagoba ku ttaka lye.
Kiconco olwamala okufuna ekiwandiiko kya kkooti n’atuukirira Poliisi ye Kasangati okusobola okumuyamba okuteeka ekiragiro ky’okusengula abantu mu nkola, era amayumba gonna agali ku ttaka lino ne gamenyebwa.
Kino kyawaliriza abantu bangi nga kwotadde n’omukulembeze we Ggwanga okugendako e Lusanja okulaba ogubadde, era abatuuze ensonga ne bazikwasa Kkooti enkulu eyasooka okusalawo nti baasengulwa mu bukyamu.
Kino kyawaliriza Kiconco okugenda mu kkooti yeemu nga asaba emukkirize alage obwanannyini bwe ttaka lino nga agamba nti lilye era alilinako ne biwandiiko.
Wabula olwaleero Omulamuzi Tadeo Asiimwe bwabadde awa ensala ye mu musango guno agambye nti Kiconco kituufu ye nanyini ttaka lino kubanga ye yaligula ku eyali nannyini lyo Paul Bitarabeho mu mwaka gwa 2013. Era yafuna obwananyini bwalyo mu mwaka gwa 2016.
Omulamuzi era agambye nti abantu 127 ababadde bakayanira obwanannyini ku ttaka lino beesenzaako bwesenza kuba tebalirinaako yadde akakwate, nagamba nti bano balekerera okugula ku nannyini omutuufu Paul Bitarabeho, ne basalawo okukolagana ne Crispa Bitarabeho ataalina buyinza bwonna ku ttaka lino, era nga kati baliriko nga abesenzaako mu bumenyi bwa mateeka.
“Kiconco asobolera ddala n’okubavunaana kubanga omusango gw’okwesenza ku ttaka ly’omuntu nga temumaze kumusaba lukusa gwa nnaggomola era bwaguwaaba guyimirira” Omualamuzi bwagambye.
Bino olugudde mu matu g’abatuuze be lusanja ne benyamira era abamu ne bazirika, era ne batwalibwa mu malwaliro nga bataawa.
Abamu bategezezza nti bagenda kwogera ne ba Puliida babwe abakulemberwa Erias Lukwago balabe ekiddako.
Do you have a story in your community or an opinion to share with us: Email us at editorial@watchdoguganda.com


text:
Kamalabyonna Charles Peter Mayiga alambudde abalimi b’Emmwaanyi abasukkulumye mu ssaza Bulemeezi era nasaba n’abantu abalala okubalabirako bazirime bwebaba baagala okuwona obwavu n’okwekulaakulanya.
Obubaka buno Katikkiro Mayiga abuwadde alambula abalimi ab’enjawulo wansi w’enteekateeka y’Emmwaanyi Terimba neyeebaza Palamenti olw’okusimbira endagaano y’ Emmwaanyi ekkuuli.
“Omuganda agamba nti Obulangira bw’omukopi kwekolera era singa Ssebitosi tabadde mukozi ne mukyala we wano sandizeewo. Twetubadde ewa Mwami Ssemyaano ow’ E mmamba bagambye nti ebiseera by’okwekubagiza byaggwako. Ndabye abantu bangi abava e Bulemeezi abeekubagiza nga bajjukira olutalo naye buli aneekubagiza talisomesa baana wadde okwekulaakulanya,” Owek. Mayiga bw’agambye.
Okusinziira ku Katikkiro Mayiga obulimi bwebugenda okutuusa ku bannayuganda ku mutendera oguddako era akikakasa nti obulimi busobola okubatwala mu makolero awamu ne Saayansi ne Tekinologiya nga bwegwali e South Korea.
Owek. Mayiga asabye abazadde okusomesa abaana awatali kwawula mu ddiini kuba essuubi lya Buganda liri mu baana era bafube okubeera abakozi era abatetenkanya okusobola okutwala Buganda mu maaso.
Ono abalabudde okukomya okuyimba ebibasomooza era bafube okuliikiriza ennimiro zabwe nga bakozesa ente ne Nnakavundira bwebaba baagala okugatta kwebyo byebafuna era nasaba abalimi okugabana amagezi kuba amagezi muliro.
Mu kulambula kuno, Katikkiro Mayiga asookedde wa Mw. Ssemyano Timothy ku kyalo Magere e Semuto gy’alambulidde yiika ezisoba mu 9 ez’emmwaanyi. Oluvannyuma yeyongeddeyo e Nnyanja mu ggombolola ye Ssemuto ewa Mw. Adam Ssebitosi nga naye alima emmwaanyi mu bungi era namulaga watuuse.
Minisita w’ebyobulimi, obulunzi obwegassi era avunaanyizibwa ku Butondebwensi mu Buganda, Owek. Mariam Mayanja Nkalubo, akubirizza abantu okusoosowaza Obutondebwensi olwo bajja kusobola okulima awatali kwelarikirira kuba enkuba bajja kuba bagifuna mu budde.
Ye omubaka omukyala owa Nakaseke, Sarah Najjuma yeebazizza Katikkiro Mayiga olw’okugezaako okuyiiyiza Buganda enteekateeka ez’enjawulo ezikulaakulanya abantu ba Buganda okusobola okubaggya mu bwavu era nakunga abalimi okunywerera ku Mmwaanyi.
Omu ku balimi Adam Ssebitosi ategeezezza nti ekimu ku kyasinga okumukwatako bwe bubaka bweyawa nga agamba nti obugagga ntuuyo era namwebaza olw’enteekateeka ez’enjawulo okutumbula embeera z’abantu mu Buganda.
Mu kulambula kuno Katikkiro Mayiga abadde awerekeddwako Omulangira Daudi Chwa, Owek. Mariam Mayanja Nkalubo, Minisita Hamis Kakomo, Owek. Noah Kiyimba n’abakungu ab’enjawulo.


text:
11 a Mat 13:55; Bik 1:13 b Bar 1:6, 7 c Yk 17:12Nze, Yuda, omuddu wa Yesu Kristo, era muganda wa Yakobo, mpandiikira abaagalwa bonna abaayitibwa mu Katonda Kitaffe, era abakuumibwa Yesu Kristo.
22 2Pe 1:2Ekisa kya Katonda, n’emirembe, n’okwagala byeyongerenga mu mmwe.
Abayigiriza ab’Obulimba
33 a Tit 1:4 b 1Ti 6:12Abaagalwa, nnali neesunga nnyo okubawandiikira ku bulokozi bwaffe bwe ntyo nawalirizibwa okubawandiikira nga mbazzaamu amaanyi nga mbegayirira mulwanirire okukkiriza abatukuvu kwe baaweebwa omulundi ogumu. 44 a Bag 2:4 b Tit 1:16; 2Pe 2:1Waliwo abantu abajja mu bubba, abaawandiikwako edda nga baasalirwa omusango, abatatya Katonda abajerega ekisa kya Katonda waffe, ne bakiyisaamu amaaso, ne beegaana Yesu Kristo Mukama waffe, omu yekka.
55 Kbl 14:29; Zab 106:26Naye njagala okubajjukiza nti newaakubadde nga byonna mubimanyi, nga olunaku lumu Mukama yalokola eggwanga n’aliggya mu nsi y’e Misiri, oluvannyuma n’azikiriza abatakkiriza, 66 2Pe 2:4, 9ne bamalayika abataakuuma kitiibwa kyabwe ne badda mu kukola bye baayagala ne balekulira n’ebifo byabwe, abo Katonda yabasiba mu njegere n’abassa mu kkomera ery’ekizikiza ekikutte gye balindiririra okusalirwa omusango. 77 a Ma 29:23 b 2Pe 2:6Temusaanye kwerabira bibuga ebya Sodomu ne Ggomola n’ebibuga ebyali bibiriraanye. Byonna byali bijjudde kwegomba okubi n’obwenzi, nga n’abasajja bakolaganako eby’ensonyi. Ebibuga ebyo byazikirizibwa n’omuliro, era byabonerezebwa n’omuliro ogutaggwaawo bibeere ekyokulabirako gye tuli.
Okukozesa Olulimi Oluvvoola
88 2Pe 2:10Mu ngeri y’emu abo abaloota bagwagwawaza omubiri, ate oludda ne banyooma obuyinza, ne bavvoola ne bamalayika. 99 a Dan 10:13, 21 b Zek 3:2Kale newaakubadde nga Mikayiri, ye malayika asinga obukulu, naye bwe yali akaayana ne Setaani ku mulambo gwa Musa, teyamuvuma wabula yagamba bugambi nti, “Mukama akunenye!” 1010 2Pe 2:12Naye kale abantu bano bavvoola kye batategeera, era okufaanana ng’ensolo obusolo bakola buli kye baagala, era ebyo bibaleetedde okuzikirira.
1111 a Lub 4:3-8; 1Yk 3:12 b 2Pe 2:15 c Kbl 16:1-3, 31-35Zibasanze abo! Kubanga bagoberera ekkubo lya Kayini, era bakola buli kye basobola okufunamu ensimbi okufaanana nga Balamu, era ne bajeemera Katonda nga Koola bwe yakola, noolwekyo balizikirizibwa.
1212 a 2Pe 2:13; 1Ko 11:20-22 b Nge 25:14; 2Pe 2:17 c Bef 4:14 d Mat 15:13Abantu bano bwe bajja ne babeegattamu nga muli ku mbaga zammwe ez’okumanyagana, baba ng’amabala amabi, nga tebatya, nga beefaako bokka, nga bali ng’ebire ebitaliimu mazzi ebitwalibwa empewo; oba ng’emiti egiwaatudde, egitaliiko bibala, egyafa emirundi ebiri, egyakuulibwa n’emirandira; 1313 a Is 57:20 b Baf 3:19 c 2Pe 2:17oba ng’amayengo ag’oku nnyanja agasiikuuse, ebikolwa byabwe ne bibaswaza; oba ng’emmunyeenye eziva mu kkubo lyazo, eziterekeddwa ekizikiza ekikutte ennyo eky’olubeerera.
1414 a Lub 5:18, 21-24 b Ma 33:2; Dan 7:10Enoka eyaliwo nga wayiseewo emirembe musanvu okuva ku Adamu, abantu bano yaboogerako eby’obunnabbi nti, “Mulabe Mukama ajja n’abatukuvu be abangi ennyo. 1515 a 2Pe 2:6-9 b 1Ti 1:9Alireeta abantu bonna mu maaso ge basalirwe omusango mu bwenkanya olw’ebikolwa byabwe bonna abatatya Katonda, bye baakola mu bugenderevu, n’olw’ebigambo byonna ebizibu abakozi b’ebibi bye bamwogeddeko eby’obutatya Katonda.” 1616 2Pe 2:18Beemulugunya, era bakola buli kye beegomba, era nga boogerera waggulu ebigambo eby’okweraga; era olaba bassizzaamu omuntu ekitiibwa ng’omanya nti balina kye bamwagalako.
Okugumiikiriza
1717 2Pe 3:2Naye mmwe, abaagalwa, mujjukire abatume ba Mukama waffe Yesu Kristo ebigambo bye baayogera edda 1818 a 1Ti 4:1 b 2Pe 2:1bwe baabagamba nti, “Mu nnaku ez’oluvannyuma walijjawo abantu abalibasekerera, nga beegomba nga bwe baagala, nga batambulira mu bitasiimibwa Katonda.” 1919 1Ko 2:14, 15Abo be bo abaleeta enjawukana, ab’omubiri obubiri era abatalina Mwoyo Mutukuvu.
2020 a Bak 2:7 b Bef 6:18Naye mmwe, abaagalwa, musaana okuzimba obulamu bwammwe nga bweyongera okuba obw’amaanyi, nga mubuzimbira ku musingi ogw’okukkiriza kwammwe okutukuvu, era nga musaba mu Mwoyo Mutukuvu, 2121 Tit 2:13; 2Pe 3:12nga mwekuumira mu kwagala kwa Katonda, nga mwesunga okusaasira kwa Mukama waffe Yesu Kristo olw’obulamu obutaggwaawo.
22Mubeerenga ba kisa eri abo ababuusabuusa mu kukkiriza, 2323 a Am 4:11; Zek 3:2-5 b Kub 3:4n’abalala mufubenga okubawonya nga mubakwakkula mu nnimi z’omuliro, n’abalala mubatuuse eri Mukama nga muyita mu kubalaga ekisa ng’aboonoonyi, wabula mukyawe ekyambalo, ekijjudde amabala agakiteekeddwako omubiri gwabwe.
Okusaba okw’Okutendereza
2424 a Bar 16:25 b 2Ko 4:14 c Bak 1:22Katonda asobola okubawanirira muleme okuva mu kkubo lye, era n’okubatuusa mu maaso ge ag’ekitiibwa nga temuliiko kamogo era nga mujjudde essanyu; 2525 a Yk 5:44; 1Ti 1:17 b Beb 13:8 c Bar 11:36Katonda oyo omu yekka atulokola okuyita mu Yesu Kristo Mukama waffe, agulumizibwe era atenderezebwenga olw’amaanyi ge n’obuyinza bwe, okuva ku mirembe gyonna egyayita, ne kaakano era ne mu mirembe egitaliggwaawo! Amiina.
Nebezpečí hrozící od falešných učitelů
1Juda, služebník Ježíše Krista, bratr Jakubův, píše těm, které Bůh povolal, miluje a pro Ježíše Krista chrání. 2Přeji vám, abyste zakoušeli stále více milosti, pokoje a lásky!
3Moji drazí, tolik jsem si přál napsat vám o našem společném spasení, ale cítím, že je potřebnější, abych vás povzbudil v zápase o víru, která byla jednou provždy darována Božímu lidu. 4Mezi vás se totiž vloudili lidé, kteří nemají žádnou úctu před Bohem a jeho milost využívají jako příležitost k nevázanému životu. O takových lidech bylo už dávno psáno, že jsou odsouzeni, protože se obrátili proti našemu jedinému Vládci a Pánu – Ježíši Kristu.
5Připomínám vám to, co už znáte: ačkoliv Bůh zachránil Izraelce vyvedením z Egypta, přece potom zahubil ty z nich, kteří mu nedůvěřovali a neposlouchali ho. 6Také anděly, kteří zklamali ve svém vysokém postavení, Bůh navždy vyhostil ze své blízkosti a střeží je pro den soudu. 7Podobně obyvatelé Sodomy a Gomory i okolních měst, kteří šli cestou nemravnosti a sexuální zvrácenosti, jsou stále výstražným příkladem hrozného konce ve věčném ohni.
8Přesto se tito falešní křest'ané chovají podobně. Zapadli hluboko do hříchu, zneužívají svá těla, pohrdají jakoukoliv autoritou a rouhají se nadpozemským mocnostem. 9A přece ani sám archanděl Michael se neodvážil odsoudit satana. Když se s ním přel o Mojžíšovo tělo, řekl pouze: „Pán tě potrestej!“
10Tito zbloudilci si však klidně tropí žerty z toho, co nechápou. Co svými pudy jako nerozumná zvířata znají, tomu propadají, a to je vede ke zkáze. 11Běda jim! Dali se cestou Kainovou, který nedbal na Boží příkazy a stal se nakonec vrahem svého bratra. Stejně jako Bileám jsou schopni zradit Boží pravdu pro peníze. Odsoudili se k záhubě vzpourou proti Bohu, podobně jako Kórach, který toužil dosáhnout vysokého postavení.
12Při vašem bratrském stolování se tito lidé beze studu přecpávají, protože myslí jen na sebe, a tak se stávají poskvrnou vašeho společenství. Jsou jako mraky bez deště hnané větrem sem a tam, jako neplodné stromy na podzim, mrtvé a vykořeněné. 13Jsou jako divoké mořské vlny vyplavující vlastní špínu, jako zbloudilé hvězdy, které se ztratily v temnotě vesmíru. 14O takových lidech prorokoval Henoch, příslušník šesté generace od Adama: „Pán přijde s mnoha tisíci anděly, 15aby všechny soudil a bezbožné hříšníky trestal za jejich nevěru, špatné jednání a tvrdá slova proti Bohu.“
Těmto lidem není nic vhod a dělají všechno zlé, co se jim zachce. 16Mluví nadutě a lichotí lidem, přináší-li jim to prospěch.
Výzva k vytrvalosti
17Ale vy, moji milovaní, pamatujte na slova Ježíšových apoštolů, 18kteří nám předpověděli, že se v posledním čase objeví lidé zlehčující Boží pravdu. Jejich jediným cílem je „užívat života“, jak se dá. 19Působí roztržky. Jsou to lidé ovládaní svými pudy, a ne Božím Duchem.
20-21Ale vy, moji přátelé, budujte dále na základech dokonalé víry, modlete se v Duchu svatém a zůstávejte v Boží lásce. Trpělivě čekejte na věčný život daný z milosti našeho Pána Ježíše Krista. 22Soucitně pomáhejte těm, kteří kolísají ve víře. 23Zachráníte je tak od záhuby. Mějte slitování i nad těmi, kteří hrubě zhřešili. Přistupujte k nim však s velkou opatrností, abyste sami zůstali čistí.
24Bůh má moc uchránit vás před pádem a přivést vás čisté a dokonalé do slávy ve věčně trvající radosti. 25Pouze jemu jedinému, který nás v Kristu zachránil, patří všechna sláva, velebnost, vláda a moc nyní a zůstane navěky!


text:
Omuwendo gwabasibe abakakwaatibwa ekirwadde ki COVID 19 gwongedde okulinnya nga abasibe 34 beebalina kati ekirwadde kino, okuva ku basibe 15 abaaliwo ssabbiiti ewedde.
Omuwendo gwabaakakwatibwa ekirwadde kino guli mu basibe 873, abaakawona bali 780, songa 59 baali basibe nebaatoloka mu kkomera e Moroto nekirwadde kino.
Bwabadde ayogerako eri bannamawulire mu Kampala omwogezi wa w’ekitongole kyamakomera Frank Baine agambye nti bakyaakola ekisoboka ne ministry yebyobulamu okutaakiriza abasibe abakyatawaanyizibwa ekirwadde.
Mungeri yeemu Baine ategeezezza nti ekitongole kisobodde okukwaata abasibe 43 nekibaggalira ku basibe 219 abaali baatoloka mu kkomera e Moroto, wabula nga bukyanga bano batoloka nemmundu 14 , emu yokka yeyaakalabikako.


text:
Amawulire
Abakadde bakyali batono abagemeddwa
Ivan Ssenabulya
October 14th, 2021
Bya Ritah Kemigisa
Minisitule yebyobulamu, tegezezza nga bwegenda okutandika okutondawo ebifo omugemerwa senyiga omukambwe, ebyangu eri bantu abakadde.
Ebibalo biraga nti abakadde, atenga bebaasinga okulubirirra mu ntekateeka yokugema 1.7% abali mu myaka 50 bokka bebakageebwa doozi okugwayo.
Minisita webyobulamu Dr Ruth Aceng agambye nti baazudde nga wabaddewo okweyongera nokuyayaana mu bavubuka okugemebwa, atenga abakadde tebajumbidde.
Kati ku basomesa emitwalo 50 bebalubirirra okugema, 19.4% bokka bebakagemebwa doozi okugwayo.
Bbo abasawo 34% nabakuuma ddembe 19% bebagemeddwa.
Ssentebbe owolukiiko lwabanasayansi, olwa Covid Scientific Advisory Committee, oluwabula gavumenti mu kulwanyisa ssenyiga omukambwe Dr Misaki Wayengera omuwendo gwabantu abatono abakagemebwa, akitadde ku kasoobo engeri entekateeka yonna bwekwatiddwamu.


text:
Ebyemizannyo
Tiiimu y’okubaka eri Singapore
Ali Mivule
December 2nd, 2013
Tiimu y’abakyaala ey’omuzanyo gw’okubaka etuuse mu ggwanga lya Singapore enkya ya leero. Team eno eya She Cranes egenze kwetaba mu mpaka z’amawanga omukaaga eza 6 Nations Netball Cup omuli amawanga nga Ireland,USA,Sri Lanka,Papua Guinea wamu ne Singapore abategesi. Uganda etuuse kikerezi wabula yakuzanya omuzanyo gwaayo […]
Akabenje ku Kisaawe mu Brazil
Ali Mivule
November 27th, 2013
Abantu basatu beebafiiridde mu kabenje akabadde ku kisaawe e Brazil. Ekisaawe kino kimanyiddwa nga Sao Paulo nga kino kyekigenda okubaamu omupiira ogunaggulawo empaka z’ekikopo ky’ensi yonna Omu ku baddukirize abayitiddwa okutaasa abantu agambye nti ekisaawe kino ekiri mu kuzimbibwa okutuukagana n’omutindo wa FIFA kiyiseemu nekibikka […]
Egya CECAFA gitandise leero
Ali Mivule
November 27th, 2013
Tiimu ya Uganda cranes olwaeero lwetandika okulwana okwedizza ekikopo kyayo ekya Cecafa nga egulawo ne Amavubi stars aba Rwanda. Uganda eri mu kibinja C with Rwanda, Sudan and Eritrea. Tiimu 12 zeezivuganya okuwangula emitwalo gya dola 10 egigenda okugabanibwa tiimu esatu ezinanywa mu zinaazo akendo. […]
Okubaka kw’ababaka
Ali Mivule
November 22nd, 2013
Omukubiriza w’olukiiko lw’egwanga Rebecca Kadaga asuubizza nga gavumenti bw’ekola kyonna ekisoboka okufunira tiimu y’eggwanga ey’okubaka ensimbi ezigenda okubatwala e Singapore. Bano balina okwetaba mu mpaka z’amawanga omukaaga omwezi gujja. Spiika bino abyogeredde Namboole oluvanyuma lw’okuzanya omupiira ogw’omukwano ne tiimu eno. Tiimu y’eggwanga ewutudde eya babaka […]
Sula Matovu akamirwa bina
Ali Mivule
November 19th, 2013
Omuwuwuttanyi wa Uganda Sula Matovu yegasse ku tiimu Hakeni mu Sweden. Matovu abadde agucangira mu Ebil FC eya Iraq atadde omukono ku ndagaano ya mwaka gumu kyokka ng’asuubiziddwa nti yakwongezebwaayo okutuuka ku myaka esatu. Kino kizze ng’omuzanyi omulala Tonny Mawejje asemberedde okwegatta ku tiimu ya […]
Uganda yakukwata Rwanda
Ali Mivule
November 18th, 2013
Uganda yakuggulawo empaka za CECAFA ne Rwanda ng’ennaku z’omwezi 23 omwezi guno. Omupiira gwakubeera mu kibuga Machakos Guno gugenda kubeera mulundi gwakubiri mu kaseera akatono eno. Tiimu zino zasisinkanyeeko ku lw’omukaaga era nebagwa maliri nga teri alengedde katimba ka munne
Olukalala lwa ba difiiri
Ali Mivule
November 11th, 2013
Akakiiko k’empaka z’ekikopo kya CECAFA kafulumizza olukalala okuli ba difiiri 18 abagenda okulamula empaka za luno Ku bano mwenda ba difiiri ate abalala ba kiyambi. Wabula bano bonna bagenda kukeberebwa n’okuyita mu kasengejja okulaba oba bali fiiti Uganda akiikiriddwa Denis Batte n’omuyambi we Mark Sonko.
Okubaka- She cranes yesozze enkambi
Ali Mivule
November 11th, 2013
Team y’abakyaala ey’okubaka eya SHE Cranes eyitiddwa okutandika okutendekebwa olunaku lwa leero nga tenagenda mu ggwanga lya Singapore ku nkomerero y’omwezi guno. Team eno erimu abazanyi 18 era nga bagenda kwetaba mu kikopo ky’amawanga omukaaga eky’omuzanyo gw’okubaka. Uganda eggulawo n’eggwanga lya America nga 1st omwezi […]
Arsene Wenger asubwa Ferguson
Ali Mivule
November 8th, 2013
Omutendesi wa tiimu ya Arsenal. Arsene Wenger agamba nti tekikkirizikika nti bagenda kukwatagana ne Manchester united nga Sir Alex Ferguson ssi ye mutendesi. Wenger ne Ferguson beebatandisi abaali basinga okuba abakulu kyokka nga yye Ferggie yawummula mu mwezi gw’okutaano Arsenal ssinga ewangula omupiira guno ejja […]
Jay Rodriguez
Ali Mivule
November 7th, 2013
Omuwuwuttanyi wa tiimu ya Southampton, Jay Rodriguez alondeddwa okusamba mu tiimu y’eggwanga lya Bungereza omulundi ogusoose mu gw’okuzannyamu ogw’omukwano ne Chile kko ne Bugirimaani. Abalala ku bassiddwa mu tiimu omulundi ogusoose kweli goolo kiipa wa Mancity, Joe Hart. England egenda kuzannya Chile nga 15 omwezi […]


text:
Ebyabaleevi 26
Endagaano Enkadde nʼEndagaano Empya
Emikisa Egiva mu Buwulize
26 (A)“Temwekoleranga bifaananyi oba okwesimbira ebifaananyi ebyole, oba amayinja ge muyise amatukuvu, era temuteekanga mayinja mawoole mu nsi yammwe okugavuunamiranga. Nze Mukama Katonda wammwe. 2 (B)Mukwatenga Ssabbiiti zange, era n’ebifo byange ebitukuvu mubissengamu ekitiibwa. Nze Mukama Katonda.
3 (C)“Bwe munaakwatanga amateeka gange, ne mugondera ebiragiro byange n’obwegendereza, 4 (D)nnaabatonnyesezanga enkuba mu ntuuko zaayo, n’ettaka linaavangamu ebibala byalyo, n’emiti egy’omu nnimiro ginaabalanga ebibala byagyo. 5 (E)Munaawuulanga okutuusa ku makungula g’emizabbibu, n’okukungula emizabbibu kunaabatuusanga mu biseera eby’okusiga; era munaalyanga emmere yonna nga bwe mwetaaga, ne mubeera mu nsi yammwe nga mulina emirembe.
6 (F)“Ndibawa emirembe mu nsi ne mwebaka bulungi, so tewaabengawo anaabatiisatiisanga. Ebisolo ebikambwe ndibimalamu mu nsi yammwe, era temuubeerengamu ntalo. 7 Munaawonderanga abalabe bammwe ne mubatta n’ekitala ne mubawangula. 8 (G)Abataano mu mmwe banaagobanga ekikumi, era ekikumi mu mmwe banaagobanga omutwalo ogumu, era munaawangulanga abalabe bammwe n’ekitala.
9 (H)“Nnaabassangako omwoyo ne mbawa okuzaala ne mweyongera obungi, era endagaano yange nammwe nnaagituukirizanga. 10 (I)Munaabanga mukyalya ku makungula ag’omwaka oguyise ne mugafulumya olw’amakungula amaggya. 11 (J)Ekifo kyange eky’okubeeramu nnaakiteekanga mu mmwe, era omutima gwange teguubatamwenga. 12 (K)Nnaatambuliranga mu mmwe, era nnaabanga Katonda wammwe, nammwe munaabanga bantu bange. 13 (L)Nze Mukama Katonda wammwe eyabaggya mu nsi ey’e Misiri, mulyoke mukome okuba abaddu b’Abamisiri; namenya ebikoligo byammwe ne mbasobozesa okutambula nga mwesimbye.
Ebibonerezo ebiva mu Bujeemu
14 (M)“Naye bwe mutampulirenga, ne mutagondera biragiro ebyo byonna, 15 era bwe munaanyoomoolanga ebiragiro byange ne mukyawa amateeka gange, ne mulemwa okutuukiriza ebiragiro byange ebyo byonna, bwe mutyo ne mutakuumanga ndagaano yange, 16 (N)kale, kino kye ndibakola: Ndibaleetera entiisa eza mangu ez’embagirawo, n’obulwadde obw’olukonvuba obubalumya akasiiso n’omusujja, ebiribaziba amaaso ne bibakamulamu obulamu. Era muliteganira bwereere okusimba ebibala byammwe, kubanga abalabe bammwe be balibirya. 17 (O)Ndibeefuukira, abalabe bammwe n’okubawangula ne babawangula; abo ababakyawa banaabafuganga, ne mudduka n’okudduka so nga tewali abagoba. 18 (P)Oluvannyuma lw’ebyo byonna okubatuukako, era bwe mutaŋŋonderenga, kale ndyongera okubabonereza okusingawo emirundi musanvu, olw’ebibi byammwe. 19 (Q)Amalala gammwe n’emputtu ndibibaggyamu, eggulu ne likakanyala ng’ekyuma, n’ettaka ne likaluba ng’ekikomo. 20 (R)Amaanyi gammwe ganaabafanga busa, kubanga ettaka lyammwe teriivengamu mmere yaalyo, wadde emiti egy’omu nsi yammwe okubala ebibala byagyo.
21 (S)“Era bwe muneeyongeranga okutambulira mu makubo ge sikkiriza, ne mugaana okumpulira, ndyongera okubaleetako endwadde nnyingi nga za mirundi musanvu ng’ebibi byammwe bwe byenkana. 22 (T)Era ndibasindikira ensolo ez’omu nsiko, ezinaalyanga abaana bammwe, ne zizikiriza ente zammwe n’omuwendo gwammwe ne gukendeera, nga n’enguudo zammwe tewakyali azitambuliramu.
23 (U)“Era okukangavvula okwo bwe kutaabakyusenga kudda gye ndi, naye ne mweyongera okujeema, 24 kale, nange ndibalaga obukambwe, era nze kennyini ndibeebonerereza emirundi musanvu olw’ebyonoono byammwe. 25 (V)Era nnaabaleeteranga entalo okwesasuza olw’okumenya endagaano. Bwe muneekuŋŋaanyizanga mu bibuga byammwe, nnaabaleeteranga endwadde enkambwe, era n’abalabe bammwe banaabawangulanga. 26 (W)Bwe ndikendeeza ku bungi bw’emmere yammwe, olwo abakazi ekkumi banaabafumbiranga emmere yammwe mu ntamu emu, era buli omu banaamupimirangako akatole katono. Munaalyanga, naye temukkutenga.
27 “N’ebyo byonna bwe binaalemanga okukyusa emitima gyammwe okumpulira, naye ne mweyongera okunjeemeranga; 28 nange nnaabasunguwaliranga, nze kennyini ne mbeebonerereza emirundi musanvu olw’ebibi byammwe. 29 (X)Mulirya batabani bammwe ne bawala bammwe. 30 (Y)Ndizikiriza ebyoto bya bakatonda bammwe, ne ntemaatema bakatonda abalala, ne ntuuma emirambo gyammwe ku mirambo gya bakatonda abalala; era ndibakyawa. 31 (Z)Ebibuga byammwe binaasigaliranga awo tayo, n’ebifo byammwe ebitukuvu nga tebiriiko abifaako, era n’akaloosa akava mu biweebwayo byammwe tekansanyusenga. 32 (AA)Ensi yammwe ndigifuula ddungu n’abalabe bammwe abanaagibeerangamu ne bagyewuunya. 33 (AB)Ndibasaasaanyiza mu mawanga ne mbagobereza ekitala kyange. Ensi yammwe erifuuka amalungu n’ebibuga byammwe nga bimenyeddwa. 34 (AC)Awo ettaka ne liryoka lifuna emyaka egya ssabbiiti zaalyo mu bbanga eryo lye lirimala nga tewali alifaako, nga mmwe muli mu nsi z’abalabe bammwe; ettaka ne liwummulako ne lyeyagalira mu ssabbiiti zaalyo ezo. 35 Ebbanga eryo lyonna ettaka lye lirimala nga tewali kikolerwako, liriba n’okuwummula kwe litaafuna mu ssabbiiti ezaayita bwe mwali nga mmwe mulibeerako.
36 (AD)“Mu mmwe, abaliba basigaddewo nga bakyali balamu, nditeeka okutya mu mitima gyabwe nga bali eyo mu nsi z’abalabe baabwe, nga n’eddoboozi ly’akakoola k’omuti akafuumuulibwa n’empewo kabatiisa. Banaddukanga ng’abaliko abalabe ab’ebitala ababagoba, banaagwanga newaakubadde nga tewaabeerengawo babawondera. 37 (AE)Banaagwaŋŋanangako ng’abadduka okwewonya omulabe ow’ekitala newaakubadde nga tewaabengawo babawondera. Bwe mutyo temuusobolenga kwolekera balabe bammwe. 38 (AF)Mulisaanawo mu mawanga; ensi z’abalabe bammwe ziribamira. 39 (AG)N’abo ku mmwe abanaabanga basigaddewo banaakoozimbiranga mu nsi z’abalabe bammwe olw’ebibi byabwe, era balikoozimba n’olw’ebibi bya bakitaabwe.
Okuzza obuggya Endagaano
40 (AH)“Naye bwe baneenenyanga ebibi byabwe n’ebyonoono bya bakitaabwe n’obunnanfuusi bwabwe gye ndi n’obujeemu bwabwe, 41 (AI)ebyandeetera okubalaga obukambwe ne mbasindika ne mu nsi z’abalabe baabwe, era amalala g’emitima gyabwe egitali mikomole bwe galikkakkana ne bakkiriza okukola ebibonerezo olw’ebyonoono byabwe, 42 (AJ)kale ndijjukira endagaano yange ne Yakobo, ne nzijukira endagaano yange ne Isaaka n’endagaano yange ne Ibulayimu, era ndijjukira n’ensi yaabwe. 43 Naye ensi banaabanga bagivuddemu n’efuna ssabbiiti zaayo kubanga abaagibeerangamu tebakyagirimu. Banaabonerezebwanga olw’ebibi byabwe kubanga baanyoomoolanga amateeka gange ne batagondera biragiro byange. 44 (AK)Newaakubadde ng’ebyo biriba bwe bityo, bwe banaabanga mu nsi z’abalabe baabwe, siibeggyengako wadde okubakyawanga n’okumenyawo ne mmenyerawo ddala endagaano yange gye nalagaana nabo; kubanga Nze Mukama Katonda waabwe. 45 (AL)Naye ku lwabwe, najjukiranga endagaano gye nalagaana ne bajjajjaabwe, be naggya mu nsi ey’e Misiri nga n’amawanga gonna galaba ndyoke mbeere Katonda waabwe. Nze Mukama.”
46 (AM)Ago ge mateeka n’ebiragiro n’amateeka amakulu Mukama ge yakolera abaana ba Isirayiri, nga bwe yalagira Musa, ku lusozi Sinaayi.
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Police ku kisaawe ky’e nnyonyi e Ntebbe etandise okunonyereza ku musirikale waayo agambibwa okuba nga yesse mu kiro ekikeesezza leero.
Omusirikale ono agambibwa okwetta ye Constable Nyeko Bosco Mwaka abadde akolera ku police yo ku kisaawe ky’ennyonyi e Ntebbe.
Okusinziira ku Amyuka omwogezi wa police mu Kampala n’e miriraano Luke Owesigire, omusirikale ono asangiddwa ne kiwundu ky’essasi eryakubiddwa mu ttama neriyitira ku mutwe,ekireese okuteebereza nti yandiba nga yeyesse.
Mu kiro ekikeesezza leero mu Barracks ya Police.
Omulambo gwa Nyeko gutwaliddwa mu Ddwaliro e Mulago okwongera okwekebejjebwa.


text:
2646 Views
Intro Useful idiot (Brian Beats) Useful idiot Buka Buka Yo Kuki magic hands Verse 1 Shawty yandabye nkubye ekisaati She came in looking like a piglet Nayitayo e Mukono Ewa Antoni Anti Netunyumya mu ne Betty Nambooze Chorus Nti okulya enguuzi Useful idiot Okugabagaba ebali Useful idiot Ne shawty ogaba ebaali Useful idiot Maama nhhh Useful idiot Bu baby obutagaba Useful idiot Ate money ne busaba Useful idiot Bu fala obuzalawa Useful idiot Buka Chimey superpower Verse II Ex wankyawa oli love piglet Nafuna nakakawa ono si love piglet Oba ekisati kya nkyaya (shooo) Genda ne Balaam gwo oyagala Tuli mundoongo ate onkuba kikopo Amaccupa eno gali mu fogo Nina ne ebyana eno bili fogo Mundoongo ate onkuba kikopo Tuil mundoongo ate onkuba kikopo Bakumye card ate osiba vako Mundoongo ate onkuba kikopo Ekikopo ekikopo Chorus Nti okulya enguuzi Useful idiot Okugabagaba ebali Useful idiot Ne shawty ogaba ebaali Useful idiot Maama nhhh Useful idiot Bu baby obutagaba Useful idiot Ate money ne busaba Useful idiot Bu fala obuzalawa Useful idiot Buka Chimey superpower Verse III Bebe bend it fi me like a bottle baby Oya buss it fi mi like a Baloteri Shankiti shankiti zanku for me Baby buss it fi me like a Baloteri Useful idiot Oba love idiot Useful idiot Oba love piglet Chorus Nti okulya enguuzi Useful idiot Okugabagaba ebali Useful idiot Ne shawty ogaba ebaali Useful idiot Maama nhhh Useful idiot Bu baby obutagaba Useful idiot Ate money ne busaba Useful idiot Bu fala obuzalawa Useful idiot Buka Chimey superpower Outro Buka Chimey nsibuka Kampala OB bwo okakopa obeela fala Njagala kutumilako abanjagala Kubanga ebiluma abayaye bye bitusanyusa Okukopa Okuzalawa Okuvuluga Okuvenga Okumanyila Okwenda Omwenzi Brian Beats Bomboclat Yu feel me .... (hahahahaha)
Advertisement
Tuli Wawelu featuring Dj Malik | Buka Chimney
904 Views
Kawala Ka Chair featuring Dj Suuna Ben | Buka Chimney
1731 Views
Useful Idiot | Buka Chimney
2647 Views
Kola | Daddy Andre
1187 Views
Oba Onfuna [Owebina] | Fixon Magna
1013 Views
Akageri featuring Recho Rey | Aybrah
2694 Views
Glorify You | Irene Namubiru
404 Views
Ntibula | Martha Mukisa
4550 Views
Personal | Zuli Tums
1129 Views
Advertisement


text:
Amawulire
Abasibe 2 batolose mu kadukulu e Kyengera
Ivan Ssenabulya
October 18th, 2021
Bya Juliet Nalwooga
Poliisi mu disitulikiti ye Wakiso ebakanye nomuyiggo ku basibe 2, abatolose mu kaddukulu ku poliisi ye Kyengera.
Bano baayise, mu baati nebadduka, nga kati tebamanyikiddwako mayitire.Amyuka omwogezi wa poliisi mu Kampala nemirirwano Luke Owoyesigyire, agambye nti bano baali bakwatibwa ku misango gya bubbi.
Kati agambye nti abakuumi, ababaddewo bakwatiddwa bayambeko mu kunonyereza.
Wabadde wakayita essaawa mbale, abasibe bwebagezezaako okutoloka mu kaddukulu ku poliisi y’Entebbe.


text:
Amawulire
Gavumenti ya Uganda eyanirizza aba M23
Ali Mivule
November 6th, 2013
Amaggye ga UPDF gaanirizza ekyasaliddwaawo abayekera ba Congo aba M23 okukomya okulwanagana n’amaggye g’eggwanga lya Congo.
Olunaku olw’eggulo abayekera aba M23 bategezezza nga bwe bagenda b=okuyita mkuteesa okutuukiriza ebiruubirirwa byaabwe
Omwogezi wa maggye ga Uganda, Paddy ankunda agamba kino kyakuteekawo embeera y’enteseganya okukomya okulwanagana kuno.
Eggwanga lya Uganda lyeribade likubiriza enteseganya wakati w’abayeekera ba M23 ne gavumenti ya Congo ababadde balwanagana okumala emyezi egisoba mu 20, era nga abantu abasoba mu mitwalo 80 bbo beebadduka dda mu ggwanga lya Congo okwetegula ekibambulira.


text:
Akasimu Lyrics – Fred Sebbaale
[Phone ringing, man clears throat]
Alo
Alo
Eeh
Hmmm
Eh hmmm
Eeh
Eh ha ha
Aah ha ha ha
Hmmm
Hmmmm
Hmmm
Hmmm
Ahaa!
Nange bwentyo
Bbaayi
Mwami njagala mbuuze akkubidde essimu y’ani oyo?
Sebbaale njagala ommatize akkubidde essimu y’ani oyo?
Olemeddwa n’okwatula by’oyogera n’owunnuuna ng’otya nze!
Wabula saategeera okufumbirwa malaaya ensajja
Lwaki ye ondaganga bw’oyenda taata Nalumansi mbuuza?
Ekiseera ndaba olina kinene gy’obeyukira mu town
Lwaki tonyumya ne b’oyagala n’olyoka olowooza odde eka?
Mpulidde akusaba n’ensimbi n’obuzaabuza ng’owuuna!
Nze mpulira n’obwongo buntabuse engeri gy’ogabanga essente
Nga nze mukazi wo mazima owomunju mbulwa n’akaleega ebbeere!
Sso nga gwe bakkubira kasimu oluzikusaba ng’otoola
Kati nno kaŋŋende nkaase
Ndabe amazima gy’owaaba
Nkooye okuwuliriza abakazi abakukubira mu nju wano
Akasimu kaŋŋende nkaase
Aba MTN be banaasasula
Nkooye okuwuliriza malaya ezikukubira ng’ozze wano
Bannange tulabye n’abazungu abaatuteerawo ako akasimu okutabula ensi
Sso nga bw’otunula kituyambako mu Africa okutumbuka
Naye nze ekizibu eky’amaanyi kye nengedde mu Uganda tukyali wansi
Amasimu ssigaana mwandigaleese nga musooseewo emisomo
Abafumbo nga ffe twandibaddeko we tukoma okutabukanga
Omusajja bw’akubirwa oba mukyala we wabulewo engozoobano
Kati mukyala njagala mbuuze ki ekivuddeko emberebezi okutabuka ennyo?
Wabula oswadde n’oyitiriza era nze nkusaasira
Oyogedde bingi nnyo n’ompita malaaya wabula oli mujoozi ate!
N’abaana baffe bano nga bawulira ebyo mukyala oli muzibu
Amasimu agankubirwa wandyesonyiye n’olekayo ogalumikanga
Eyiyo gye naggulira gy’oba ofaako eno eyange nsaba ogite
Kati omukazi kw’ovudde onandukireko oyo ye nnyabo ddala atuzaala
Ndowooza gwe nkwanye maama gundi otuuse okugwa eddalu
Essimu yange nkusaba ogyesonyiwe
Ejja kkuzaalira emiteeru
Y’ensonga lwaki n’aggulira n’oba n’eyiyo eyo gy’olina okuzannyisanga
Essimu yange nkusaba ogyesonyiwe
Ojja okunkoza ebitajja
Oba nga kyakutisse kya kwasa yasa eyiyo eno eyange otawaanya yaaki?
Bulijjo nnoonyereza olumbe olumaze emmere ng’oli awo?
Akasimu kaŋŋende nkaase awo onzitirewo bakutende
Tewekazanga bwegubanga gukusinze kkiriza
Nze awulidde eddoboozi lya malaaya
Onfoolinga otya nti ye maama?
N’amalala g’obadde oyogeza gongera ekituufu okkiraga
Engeri gy’onyumya n’abakazi ku muzadde wo kya njawulo
Ye eyange bukyanga ogingulira ani agikubako nga musajja?
Ye ojja otya ng’osunda obuwale ennamba ne nzikiriza ogikuwa?
Obwo buba bwenzi era simanyiirwa nze basajja
Naye mmwe ba malaaya b’ekibuga essimu mwazifuula enkwanso
Ennamba zammwe tuzisanga n’olumu mu ttooyi
Zaafuuka bbulooka z’abakazi ezibayambako mu kwana
Kati eyiyo kaŋŋende ngyase
Ndaba amazima gy’owaaba
Nkooye okuwuliriza abakazi abakukubira mu nju wano
Akasimu kaŋŋende nkaase
Aba MTN be banaasasula
Nkooye okuwuliriza malaya ezikukubira ng’ozze wano
[Phone ringing]
Hullo
Hmm ye ssebo
Ye ssebo
Ha ha ha ha
Kyokka gwe
Uh, mukale
Kale
Bbaayi gwe
Hahaha
Nga sinnaba kukutema lubale
Njagala mmanye akukubidde oyo abadde ani?
Era n’ensonga njagala ogiwe kw’ovudde okunyumirwa
Obwedda engeri gye weeyogeza
Kindagiddewo nti mukyala olina omulenzi
Wabula ekigudde wano kigwana poliisi enonebwe etuyambeko
Ŋŋenda okukuwaata emiggo
Mazima mukyala nkuloge ddala obujoozi
Bulijjo baŋŋamba nti nno oli malaaya nga nze nkuwakanira
Nange essimu yo kaŋŋende ngibetente
Y’ereese obujoozi mu nju
Wano weegaanye okunyumya n’abaami
Ate akukubidde gw’oba oŋŋamba abadde ani?
Ŋŋambye kaŋŋende ngibetente
Ndabe obuyinza gye wabuggya
N’otuuka n’okugabanga amasimu mu basajja bo
Musobolenga okunyumyanga
Leero luno!
Kiba kibi okutandika olutalo n’oluwunzika ng’owoloma
Mwami wange nkusaba mukwano onsonyiwe
Bannange ebintu by’amasimu bizibu mu butuufu obimanya
Eyiyo kansooke ngikuddize ndikomezza nze efujjo
Era nkikomezza okulumika amasimu agakukubirwa ng’oli wano
Amasimu gatabula obwongo k’ogesibako ng’ofudde
Ate essimu ssi y’eba eyenda abeera nnyiniyo nga mukyamu
Nze kati omusajja gw’oŋŋamba abadde kojja wange oyo
Lwe twali mu lumbe, namba y’esiimu kwegimuwa
Ndowooza bulijjo kye gamba okyerabiddeko
Eky’amasimu ogesonyiwanga
Amasimu mangu nga muli bateefu mpaawo apakunkana
Naye okwo okulumika amasimu
Abaami n’abakyala mukome okukyemanyiiza
Obufumbo bwammwe bujjanga kuyuuga oluusi okusaanawo
Essimu eba ya nnyiniyo ne bw’evugira awo togeza ogireceivinga
Ebyo by’ebyange kwata essimu yiino ogende ofumbe
(Weebale butagyasa muzeeyi)
Naye nga kye gamba njagala okomye eky’amasimu ogalumikanga
(Mpulidde ky’oyogedde doctor)
Essimu yange njagala ebe yange n’eyiyo ebeere yiyo
(Ekyo ky’oyogedde kituufu)
Naye nga kye gamba njagala okomye eky’amasimu ogalumikanga
(Mpulidde ky’oyogedde muzeeyi)
Essimu yange njagala ebe yange n’eyiyo ebeere yiyo
(Ekyo ky’oyogedde kituufu)
Ky’ekyo kye ggambye njagala okomye eky’amasimu ogalumikanga
(Mpulidde ky’oyogedde mukwano)
Essimu yange njagala ebe yange n’eyiyo ebeere yiyo
(Ekyo ky’oyogedde kituufu)


text:
Amawulire
UPDF egudde ku nkambi ya bayekera aba ADF
Ivan Ssenabulya
June 16th, 2022
Bya Ivan Ssenabulya
Ekikwekweto kigenda mu maaso ku kyalo Kikuba-Jinja Piida mu Kasana Luweero, eggye lye ggwanga erya UPDF ligezako okwetegereza enkambi egambibwa okuba eya bayekera ba ADF gyebagudeko.
Omwogezi we ggye lye ggwanga erya UPDF Brig Gen Felix Kulaigye olunaku lweggulo yakakasiza nga bwebagudde ku nkambi eno
Kati mu kwogerako ne radio eno, omu ku batuuze atubuulidde nti ekikwekweto kigenda mu maaso ewamuliranwawe era waliwo na bakwatibwa.
Amaka agazinzidwako kitegerekese nti ga musajja eyakazibwako erya musiramu.
Abebyokwerinda bakufulumya ekiwandiiko ku bigenda mu maaso mu nkambi eno gye bujja.
Gavt ezze elumiriza abayekera ba ADF okuba nti bebali emabega wa boomu ezaakubwa mu kampala gye buvudeko


text:
Abakulembeze ba National Unity Platform – NUP okuva e Karamoja bavuddeyo enkya yaleero nebalumiriza Gavumenti ya Yuganda nti ekikola mu bugenderevu obutabawa bukuumi mu kitundu kyabwe okubaleka mu dduka dduka.
Bano bagamba nti ebitongole bebyokwerinda tebikoze kimala okukuuma obutebenkevu mu kitundu kyabwe.
Omu ku bakulembeze Ayen Ernest agamba nti abasirikale bookya ennyumba z’abatuuze nga kwebatadde n’okubagoba ku ttaka lyabwe.
Ono ayongeddeko nti kati enkuba ettonya e Karamoja naye batya okugenda mu nnimiro zaabwe okuba keberimira.
Bya James Kamaali
Share.


text:
Ministry yeby’entambula ekaanyizza era newagira bannyini mmotoka z’olukale ezisaabaza abantu okwongeza ebisale byentambula ,olw’ebbeeyi y’amafuta eyekanamye.
Olunaku olweggulo abakulembeze n’abagoba b’emmotoka ez’olukale okuli taxi ne bus baasazeewo okwongeza ebisale byentambula.
Ensimbi ezaayongeddwamu ziri wakati wa shillings 500 eri engendo ennyimpi ne 5000 eri engendo ezeewala.
Minister omubeezi ow’ebyentanbula Fred Byamukama mu kiwandiiko kyafulumizza anyonyodde nti yadde obuvunanyizibwa bwokulambika ebyentambula n’enguudo bwa ministry eno eyebyentambula, mu kiseera kino olw’embeera y’amafuta eyekanamye ministry terina ngeri gyeyinza kugaana bannanyini mmotoka z’olukale okwongeza ebisale.
Minister Byamukama agambye nti ministry yatunudde mu miwendo egyayongezeddwa neraba nti tegyeraliikiriza nnyo.
Engendo zomu Kampala zayongeddwamu shillings 500 ,engendo ezisuka kilometers 35 ebisale ebibaddewo byayongeddwamu shillings 1000.
Engendo eziri wakati wa kilometer 40 ne 100 ebisale zongeddwamu shillings 2000.
Engendo eziri wakati wa kilometer 100 ne 130 shillings 3000 zezayongeddwamu, songa engendo empanvu ddala okuva ku kilometer 140 nookweyongerayo bazongeddemu shillings 5000.
Minister Fred Byamukama agambye nti ministry ye yakwongera okulondoola abagoba b’emmotoka zino okulaba nti tebadduumula miwendo gyabisale, okuva kwebyo byebaalambise.
Giweze kati emyezi esatu bukyanga bbeeyi y’amafuta etandika okulinnya okuva ku shs 3600 aga petrol okutuuka ku 5300 mu kiseera kino.
So nga diesel naye alinnyidde ddala okuva ku shs 3400,kati wakati wa 5400 n’okudda waggulu okusinziira ku kitundu gyoba omuguze.
Okulinnya kw’amafuta tekukomye kulinnyisa bisale bya ntambula byokka, wabula n’ebbeeyi y’ebintu ebirala buli olukya yeyongera kwekanama, wabula nga waliwo n’abamu ku basuubuzi abakozesezza akakisa kano okulinnyisa ebbeeyi nga bwebaba baagadde okwekolera ku magoba agawera.
Embeera eno ereetedde n’abaguzi abamu okukaluubirirwa okulamuza n’okusaba babasalireko ku bbeeyi, kubanga ebbeeyi y’ebyamaguzi ebyenjawulo entuufu temanyiddwa.


text:
AGAAKAGWAWO
- June 25, 2015
-
AKAKIIKO KA LUGANDA LUSOGA LUGWERE KAGGUDDEWO EKIBIINA KY'ABASOMI B'EBITABO MU SSOMERO LYA SPIRE ROAD PULAYIMALE NE MAFUBIRA PULAYIMALE E JINJA
- June 25, 2015
-
OKWOGERA
BYA Muwandiisi Waffe
OMULAMBUZI w’amasomero mu avunaanyizibwa ku kitundu ky’e Butembe mu disitulikiti yaJinja Lydia Namuwaya, alaze obweraliikirivu olw’abasomesa obutaba na busobozi kusomesa baana nnimi zaabwe ennansi kubanga baasomesebwa mu Lungereza era lwe bakozesa ne kivaako abaana okukula nga tebamanyi nnimi zaabwe nnansi.
Bino yabyogedde ng’akakiiko ka Luganda, Lusoga, Lugwere Cross boarder language Commission katongoza ebibiina ebisomi by’ebitabo mu nnimi ennansi biyite Readers Clubs mu masomero ag’omu disitulikiti y’e Jinja. Yasabye abazadde okusomesa abaana baabwe ennimi ennansi okuva mu buto ne bwe batandiika okusoma kibayambe okuzinyweza.
Ebibiina bino eby’abayizi byatongozeddwa Pulezidenti w’akakiiko ka Luganda, Lusoga, Lugwere cross boarder language commission, Margaret Nankinga, ku Lwokuna nga yasoose kutongozza ekibiina ku ssomero lya Mafubira P/S n’azzaako eky’essomero lya Spire Road P/S.
Namuwaya yasabye akakiiko ka Luganda, Lusoga, Lugwere okuvaayo bakwatize wamu okutegeka emisomo egy’okubangula abasomesa mu kusomesa ennimi ennansi.
Bwe yabadde atongoza ebibiina bino, Nankinga yategeezeza nti abakulembezze b’amawanga ag’enjawulo mu Afrika baatuula mu lukiiko lw’omukago gwa Afrika ( African Union) ne bakkiriziganya okutumbula ennimi ennansi mu mawanga gaabwe nga bayita mu kakiiko ke bassaawo aka African Academy of Languages (ACALAN).
Mu Uganda akakiiko ka Luganda, Lusoga, Lugwere Cross boarder Language Commission k’atondebwawo ACALAN okutumbula ennimi ennansi eza Uganda.
Nankinga yategeezeza nti ennimi ennansi ze zikwese amagezi g’Abaddugavu ag’ekikugu, ag’obuzaaliranwa, empisa zaabwe ennungi n’ebirala bye tutasaanye kufiirwa era nti omwana yenna bw’ayiga olulimi lwe kimwanguyira okusoma, okuwandiika n’okuyiga ennimi endala mu bwangu.
Akakiiko kaatonedde amasomero gano ebitabo eby’okusoma ebiri mu nnimi ennansi. Munnakakiiko, Mw. Fred Lukabwe Kisirikko naye yalambuludde obukulu bw’okuyigiriza abaana ennimi zaabwe n’ategeeza nti kyongera ne ku mikisa gy’abaana okufuna emirimu.
Omuwi w’amagezi ku kakiiko ka Luganda, Lusoga, Lugwere Cross boarder Language commission, Muky. Pamela Batenga, yategeezezza nti okunoonyereza kwakoleddwa mu Uganda ne kizuulibwa ng’abayizi 70 ku buli 100 ab’ekibiina ekyomusanvu tebasobola kusoma mu nnimi zaabwe ennansi. “Twebuuza nti abayizi bano baayita wa okutuuka mu kibiina ekyomusanvu nga tebamanyi kusoma nnimi zaabwe ennansi”, bwe yeewuunyizza.
Yayongeddeko nti ebigendererwa by’okuggulawo ebibiina ebisomi mulimu okutumbula ennimi zino n'okuzikulaakulanya ng’abakulu b’amassomero beenyigira mu bintu ebitumbula ennimi zino omuli okutegeka empaka mu kuwandiika n'okusoma.
Ebirala mulimu okuyamba okutondawo ebigambo ebipya mu ngeri ekkirizaganya n'amateeka g'olulimi naddala okugunjaawo ebigambo ebinnyonnyola ssaayansi ne tekinologiya abantu basobole okumutegeera mu nnimi zino.
Okuyamba ennimi Olusoga n'Olugwere okufuna empandiika entongole nga bagatta abategeera ennimi zino ne bateesa n'okukkaanya ku mpandiika.
Okwongera ku bungi bw'ebitabo ebiwandiikiddwa mu nnimi zino n’okuyamba abaagala okuyiga ennimi zino okuzitegeera n'okuzikozesa nga babafunira ebitabo ebibanguyiza okuzisoma n'okuzoogera.
AMAWULIRE KU BIBIINA EBISOMI BY'EBITABO (READERS CLUBS)
- Nov. 7, 2014
-
AKAKIIKO KATONYE EBITABO NGA KATONGOZA EKIBIINA EKISOMI KY'EBITABO MU NANSANA C/U PULAYIMALE
AKAKIIKO ka Luganda, Lusoga Lugwere Vehicular Cross- border Language Commission katonedde essomero lya Nansana C/U Pulayimale ebitabo ku mukolo kwe katongolezza ekibiina ky'abayizi ekisomi ky'ebitabo mu ssomero lino. Bw'abadde aggulawo ekibiina kino, kaminsona w'ebyobuwangwa mu minisitule y'Ekikula ky'abantu, Muky. Pamela Batenga asabye abasomesa okujjumbiza abayizi okuyiga okusoma ebiwandiike naddala mu nnimi ennansi kubanga mu nnimi zino mwe mukwekeddwa amagezi, empisa n'obugunjufu obutwawula nga Abaddugavu. Yasabye abayizi okukendeeza ku budde bwe bamala nga balaba tivvi, babuzze mu kusoma ebitabo. Yeebazizza Bukedde ne kkampuni ya Vision Group okufaayo ku nnimi ennansi bwe baatonedde ekibiina kya Nansana C/U ekisomi ky'ebitabo amawulire ga Bukedde n'amalala ag'ennimi ennansi omuli Orumuri ne Etop. Pulezidenti w'akakiiko Muky. Margaret Nankinga, bwe yabadde tannakwasa mumyuka wa mukulu wa ssomero, Muky. Ester Araka, ebiitabo ebyabatoneddwa akakiiko yalaze obulwa obwolekedde eggwanga okuba nti abaana bangi tebasobola kusoma biwandiike ate n'abo ababa basobodde okubisoma, bw'obabuuza mu bye basomye, ogenda okukizuula nga tebabitegedde. Yagambye nti omwana bw'asooka okuyiga okusoma mu lulimi lwe, kimwanguyira okuyiga ennimi endala. Munnakakiiko, Fred Lukabwe Kisirikko yategeezezza nti omwana okuyiga okusoma mu lulimi lwe kimwogiya obwongo n'aba ng'asobola okulowooza amangu n'okwefumiitiriza. Ku mukolo guno abayizi baasomeddemu bannakakiiko ebitundu okuva mu bitabo ebitali bimu. Kalabaalaba w'omukolo, Mw. Mutale Ttendo obwedda abuuza abayizi abalala obwedda abawuliriza bannaabwe nga basoma ebibuuzo okuzuula oba ddala obwedda bawuliriza n'okutegeera ebisomebwa. Munnakakiiko, Muky. Joyce Tomusange naye yasomeddemu abayizi ne banyumirwa. Akakiiko kaasiimye omusomesa, Florence Nabacwa okuteekateeka obulungi abayizi, ne kasiima n'abatwala essomero lino okulaba obukulu bw'okuyigiriza abaana okusoma ne bakkiriza ekibiina kino okutandikibwa mu ssomero lyabwe.


text:
Uganda Police Force mu Disitulikiti y’e Arua etandise omuyiggo gwababbi abamenye emotoka y’emigugu nga etambula eya kkampuni ya California Bus Services nebakuulira n’ebyamaguzi ebibalirirwamu obukadde 20.
Kigambibwa nti ababbi bamenye emotoka ekika kya Fuso nnamba UAJ 797M nga bagisanze erinnyalinnya akasozi k’e Enzeva mu Arivu sub county mu Disitulikiti y’e Arua ku luguudo lwa Arua Nebbi-road ng’ebintu yabadde ebitwala mu Arua.
Kigambibwa nti ddereeva wa Fuso eno, Mohamad Zuli yabadde yekka mu motoka ababbi webagimenyedde nga yabadde alinyalinya akasozi aka kiromita 2.
Kigambibwa nti ababbi bagenze basuula ebyamaguzi nga banaabwe bwebabilonda. Bino byabadde byabasuubuzi be; Kuluva, Odianyadri ne Euata trading centers.
Josephine Angucia, omwogezi wa Poliisi mu ttundutundu lya West Nile Dr Alex Alidria yalonze ebimu ku byamaguzi bino nabitwala ku Arua Central police station.
Share.


text:
Kiyosiki ya Paxful
Ensimbi zaffe ezikkirizibwa empitirivu ezirindiridde okutumbula ebikolebwa bya digito
Paxful ke katale ka muntu-ku-untu aka Bitcoin akakyasinze okutuusa abantu mu kwesiima mu by`ensimbi mu nsi yonna. Kiyosiki zaffe zituusa empeereza etakugirwa mu kuwaanyisa ssente za digito okusobozesa ba kasitooma okussa Bitcoin ku akaawunti zaabwe. Kirimu ki? Ofuna omugabo ku buli buguzi bwonna obukolebwa bakasitooma abapya b`oleeta mu Paxful, ebbanga lyonna.
Emitendera 3 gyokka emyangu
-
1. Tandika kiyosiki yo eya Bitcoin ku mutimbagano
-
2. Kateeke ku kibanja kyo oba omukutu
-
3. Kugaanya ebisale bya 2% ebya kyeyagalire ku buli lutunda


text:
Government etandise okuzimba ekkolero eddene Entebbe, erimaybako okukola ebiwandiiko bya government,omuli pass port, endaga muntu, driving permit n’ebirala ebikwata ku bantu bonna mu ggwanga.
Ekkolero lino lya kuwementa obuwumbi 41.
Lyakuzimbibwa kampuni y’amagye eya National Enterprise Co-operation.
Winston Katushabe, kaminsona mu ministry y’eby’entambula n’emirimu, ategezezza nti ekkolero lino singa linaaba liwedde, ligenda kuyambako okukendeeza ku nsimbi ezisasulwa abantu, okufuna ebiwandiiko ebimu okuli ne licence,n’okukendeeza ebicupuli by’ebiwandiiko ebisusse.
Katushabe asinzidde ku kkolero lya Uganda Security Printing Company erisangibwa ku Nasser road mu Kampala, mu lukungaana lwa bannamawulire, mwategereza nti ne driving permits ezisoba mu mitwalo 24, zezakakolebwa kampuni eno, okuva lweyawebwa ttenda omwaka oguwedde.
Katushabe agamba nti wakyaliwo okusoomoza okwabantu abakozesa ebiwandiiko ebicupuli,nebatandika okuvuga emmotoka nga tebasoose kugezesebwa, ekiviriddeko n’obubenje okweyongera ku makubo.
Andrew Kagoda, member w’olukiiko oluddukanya kampuni eya Uganda Security Printing Company ategezezza nti bali mukawefube ow’okusembeza empeereza mu bantu abali mu bitundu bye ggwanga ebyenjawulo.


text:
Poliisi efulumuzza kopi zoobutabo emitwalo 5, oluvanyuma lw’omukulembeze weggwanga Yoweri Kaguta Museveni okukangula ku ddoboozi nga yeemulugunya olwenkola yeemirimu enkyaamu.
Obutabo buno bwakuweebwa abaserikale kinoomu, nga buteereddwaamu enkola ezinaagobererwa okumalawo obwegugungo mu bitundu byeggwanga ebitali bimu, omutaliimu kukuba bantu masasi.
Eggye ekkuuma byaalo erya LDU nalyo lyakuweebwa obutabo enkumi 5000, likuguke mu nkozesa yemmundu, omukka ogubalagala, kibooko nebirala ebikozesebwa mu kumalawo obujagalalo.
Ayogerera poliisi mu ggwanga Fred Enanga asinzidde ku Media center mu Kampala nategeeza nti omuserikale anaamenya amateeka nga alina akatabo kano wakuvunaanibwa.
Mungeri yeemu poliisi erabudde abakozesa emitimbagano okuvvoola nookusosola abawala abafunidde embuto mu muggalo ogwaleetebwa ekirwadde ki COVID 19, okukikomya.


text:
Okubala 10
Endagaano Enkadde nʼEndagaano Empya
Amakondeere Aga Ffeeza
10 Mukama n’agamba Musa nti, 2 (A)“Weesa mu ffeeza amakondeere abiri ogakozesenga okuyitanga abantu bonna okukuŋŋaana, era n’okubalagira okuggyawo ensiisira zaabwe. 3 Amakondeere gombi bwe ganaafuuyibwanga, ekibiina ky’abantu bonna banaakuŋŋaaniranga w’oli ku mulyango gwa Weema ya Mukama ey’Okukuŋŋaanirangamu. 4 (B)Naye bwe banaafuuwangako erimu, olwo abakulembeze, be bakulu b’ebika bya Isirayiri, be banaakuŋŋaaniranga w’oli. 5 (C)Amakondeere ag’omwanguka bwe ganaafuuyibwanga, ebika ebinaabanga bisiisidde ku luuyi olw’ebuvanjuba binaasitulanga okutambula. 6 (D)Ate bwe banaafuuwanga ag’omwanguka omulundi ogwokubiri, ensiisira ezinaabanga mu bukiikaddyo, zinaasitulanga okutambula. Amakondeere ag’omwanguka ke kanaabanga akabonero akanaabategeezanga nti basitule batambule. 7 (E)Naye bwe kineetaagisanga okukuba olukuŋŋaana, onoofuuwanga amakondeere naye tegaabenga ga mwanguka.
8 (F)“Abaana ba Alooni, bakabona, be banaafuuwanga amakondeere. Lino linaabanga tteeka ery’enkalakkalira mu mmwe ne mu mirembe egigenda okujja. 9 (G)Bwe munaagendanga okutabaala omulabe abajoogerereza mu nsi yammwe, mufuuwanga amakondeere ag’omwanguka. Bwe mutyo munajjukirwanga Mukama Katonda, era anaabawonyanga abalabe bammwe. 10 (H)Mu biseera eby’essanyu, ne ku mbaga zammwe entongole ne ku mbaga z’omwezi ogwakaboneka, munaafuuwanga amakondeere nga bwe muwaayo ebiweebwayo byammwe ebyokebwa n’ebiweebwayo byammwe olw’emirembe, era binaabanga bijjukizo byammwe awali Mukama Katonda wammwe. Nze Mukama Katonda wammwe.”
Okuva mu Sinaayi
11 (I)Awo olwatuuka ku lunaku olw’amakumi abiri mu mwezi ogwokubiri mu mwaka ogwokubiri, ekire ne kisitulibwa okuva waggulu wa Weema ya Mukama ey’Okukuŋŋaanirangamu. 12 Abaana ba Isirayiri ne basitula ne batambula okuva mu Ddungu lya Sinaayi, oluvannyuma ekire ne kiyimirira mu Ddungu lya Palani. 13 (J)Ogwo gwe gwali omulundi omubereberye okusitula okutambula nga bagendera ku kiragiro kya Mukama Katonda kye yayisa mu Musa.
14 (K)Olusiisira lw’abaana ba Yuda lwe lwasooka okusitula okutambula, nga bakulemberwa ebendera yaabwe; Nakusoni mutabani wa Amminadaabu nga ye muduumizi waabwe. 15 Nesaneri mutabani wa Zuwaali ye yaduumira ekibinja ky’ekika kya Isakaali, 16 ne Eriyaabu mutabani wa Keroni n’aduumira ekibinja ky’ekika kya Zebbulooni. 17 (L)Eweema ya Mukama n’esimbulwa, batabani ba Gerusoni ne batabani ba Merali abaagyetikkanga ne basitula ne batambula.
18 (M)Ebibinja by’omu lusiisira lwa Lewubeeni bye byaddako okusitula okutambula awamu n’ebendera yaabyo, nga biduumirwa Erizuuli mutabani wa Sedewuli. 19 Serumiyeeri mutabani wa Zulisadaayi ye yaduumira ekibinja ky’ekika kya Simyoni, 20 ne Eriyasaafu mutabani wa Deweri n’aduumira ekibinja ky’ekika kya Gaadi. 21 (N)Abakokasi ne basitula okutambula nga beetisse ebintu ebitukuvu. Eweema ya Mukama ng’emala kusimbibwa, nabo ne balyoka batuuka.
22 (O)Ebibinja by’omu lusiisira lwa Efulayimu bye byaddirira okusitula okutambula awamu n’ebendera yaabyo; Erisaama mutabani wa Ammikudi nga ye muduumizi waabyo. 23 Gamalyeri mutabani wa Pidazuuli ye yaduumira ekibinja ky’ekika kya Manase; 24 ne Abidaani mutabani wa Gidyoni n’aduumira ekibinja ky’ekika kya Benyamini.
25 (P)Ku nkomerero ya byonna, ebibinja by’omu lusiisira lwa Ddaani, nga bye bikuuma emabega, ne bisitula okutambula n’ebendera yaabyo nga bikoobedde ensiisira zonna; Akiyezeeri mutabani wa Amisadaayi nga ye muduumizi waabyo. 26 Pagiyeeri mutabani wa Okulaani ye yaduumira ekibinja ky’ekika kya Aseri; 27 ne Akira mutabani wa Enani n’aduumira ekibinja ky’ekika kya Nafutaali. 28 Eyo ye yali entegeka ey’abaana ba Isirayiri ng’ebibinja byabwe bwe byali nga basitula okutambula.
29 (Q)Awo Musa n’agamba mukoddomi we Kobabu mutabani wa Leweri Omumidiyaani nti, “Tusitula okutambula okugenda mu kifo Mukama kye yatugamba nti, ‘Ndikibawa.’ Kale nno, jjangu tugende ffenna tulikuyisa bulungi, kubanga Mukama yasuubiza Isirayiri ebintu ebirungi.”
30 (R)Naye n’addamu nti, “Nedda, sijja kugenda nammwe, nzirayo mu nsi ye waffe era mu bantu bange.”
31 (S)Naye Musa n’amugamba nti, “Nkwegayiridde totuleka. Ggwe omanyi obulungi eddungu gye tusaanye okukuba olusiisira lwaffe, ggwe ojja okubeera amaaso gaffe. 32 (T)Singa ojja ne tugenda ffenna, tunaagabaniranga wamu buli kirungi kyonna Mukama ky’anaatuwanga.”
Essanduuko ey’Endagaano, n’Ekire Ekikulemberamu
33 (U)Awo ne basitula okuva ku lusozi lwa Mukama Katonda ne batambulira ennaku ssatu. Essanduuko ya Mukama ey’Endagaano n’ebakulemberanga okumala ennaku ezo essatu ng’ebanoonyeza ekifo eky’okuwummuliramu. 34 (V)Buli lwe baasitulanga okutambula nga bava mu lusiisira, ekire kya Mukama Katonda kyabeeranga waggulu waabwe buli budde bwa misana.
35 (W)Buli abeetissi b’Essanduuko ya Mukama Katonda lwe baasitulanga okutambula, Musa n’agamba nti,
“Golokoka, Ayi Mukama!
Abalabe bo basaasaane;
amaggye agakulwanyisa gakudduke.”
36 (X)Buli Ssanduuko ya Mukama Katonda lwe yawummuzibwanga, Musa n’agamba nti,
“Komawo, Ayi Mukama,
eri enkumi n’enkumi eza Isirayiri.”
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Okubala 3
Endagaano Enkadde nʼEndagaano Empya
Batabani ba Alooni
3 (A)Luno lwe lulyo lwa Alooni n’olwa Musa mu biseera Mukama mwe yayogerera ne Musa ku Lusozi Sinaayi.
2 (B)Gano ge mannya ga batabani ba Alooni: Nadabu, omubereberye, ne Abiku, ne Eriyazaali, ne Isamaali. 3 (C)Ago ge mannya ga batabani ba Alooni, abaafukibwako amafuta ag’omuzeeyituuni okuba bakabona, era abaayawulibwa okuweereza mu mulimu gw’obwakabona. 4 (D)Naye nno Nadabu ne Abiku baatondokera mu maaso ga Mukama ne bafa, kubanga baayokya ekiweebwayo eri Mukama Katonda n’omuliro ogutakkirizibwa nga bali mu ddungu ly’e Sinaayi. Tebaalina baana; bwe batyo, Eriyazaali ne Isamaali ne basigala nga be bokka abaaweerezanga nga bakabona ebbanga lyonna kitaabwe Alooni lye yamala nga mulamu.
Omuwendo gw’Abaleevi n’Emirimu gyabwe
5 Awo Mukama Katonda n’agamba Musa nti, 6 (E)“Leeta ab’omu kika kya Leevi[a] obakwase Alooni kabona bamuweerezenga. 7 (F)Banaamukoleranga emirimu era ne baweereza n’ekibiina kyonna awali Eweema ya Mukama ey’Okukuŋŋaanirangamu, nga bakola emirimu awali Eweema ya Mukama. 8 Banaalabiriranga ebintu byonna eby’omu Weema ya Mukama ey’Okukuŋŋaanirangamu, ne bakola emirimu gy’omu Weema ya Mukama nga batuukiriza ebyo byonna ebivunaanyizibwa abaana ba Isirayiri. 9 (G)Abaleevi onoobawanga eri Alooni ne batabani be; baweereddwa ddala Alooni nga baggyibwa mu baana ba Isirayiri. 10 (H)Onoolonda Alooni ne batabani be okubeera bakabona; naye bwe wanaabangawo omuntu omulala yenna n’asembera awatukuvu, anaafanga.”
11 Mukama Katonda n’ayongera okugamba Musa nti, 12 (I)“Laba, neetwalidde Abaleevi nga mbaggya mu baana ba Isirayiri mu kifo ky’abaana ababereberye abazaalibwa abakazi mu baana ba Isirayiri. Abaleevi banaabanga bange, 13 (J)kubanga byonna ebizaalibwa ebibereberye byange. Bwe natta ebibereberye byonna mu nsi y’e Misiri neeyawulira ebibereberye byonna mu Isirayiri okubeeranga ebyange, abantu n’ebisolo. Nze Mukama Katonda.”
14 Awo Mukama Katonda n’agamba Musa mu ddungu ly’e Sinaayi nti, 15 (K)“Bala Abaleevi bonna mu mpya zaabwe ne mu bika byabwe[b]. Bala buli mwana mulenzi ow’omwezi ogumu n’okusingawo.” 16 Bw’atyo Musa n’ababala nga Mukama Katonda bwe yamulagira, ng’ekigambo kya Mukama bwe kyali.
17 (L)Gano ge mannya ga batabani ba Leevi:
Gerusoni, ne Kokasi, ne Merali.
18 (M)Gano ge mannya g’abatabani ba Gerusoni ng’empya zaabwe bwe zaali:
Libuni ne Simeeyi.
19 (N)Bano be batabani ba Kokasi ng’empya zaabwe bwe zaali:
Amulaamu, ne Izukali ne Kebbulooni, ne Wuziyeeri.
20 (O)Bano be batabani ba Merali ng’empya zaabwe bwe zaali:
Makuli ne Musi.
Ebyo bye bika by’Abaleevi ng’empya za bakitaabwe bwe zaali.
21 (P)Mu Gerusoni mwe mwava oluggya lwa Abalibuni n’oluggya lwa Abasimeeyi; ezo nga z’empya za Abagerusoni.
22 Abaana aboobulenzi okuva ku w’omwezi ogumu ogw’obukulu n’okusingawo abaabalibwa baali kasanvu mu ebikumi bitaano (7,500).
23 Ab’omu Gerusoni nga baakusiisiranga ku ludda olw’ebugwanjuba emmanju wa Weema ya Mukama.
24 Omukulembeze w’empya za Abagerusoni yali Eriyasaafu mutabani wa Laeri.
25 (Q)Abagerusoni be banaabanga n’obuvunaanyizibwa obw’okulabirira Eweema ya Mukama ey’Okukuŋŋaanirangamu, nga balabirira ebigibikkako n’eggigi ery’omu mulyango oguyingira mu Weema, 26 (R)n’entimbe ez’omu luggya, n’entimbe ez’omu mizigo egiggulira ku luggya okwebungulula Weema n’ekyoto. Era banaalabiriranga n’emiguwa awamu n’ebintu byonna ebinaakozesebwanga ku mirimu egyo.
27 (S)Mu Kokasi mwe mwava oluggya lwa Abamulaamu, n’oluggya lwa Abayizukaali, n’oluggya lwa Abakebbulooni, n’oluggya lwa Abawuziyeeri; ezo z’empya za Abakokasi.
28 Abaana aboobulenzi okuva ku w’omwezi ogumu ogw’obukulu n’okusingawo abaabalibwa baali kanaana mu lukaaga[c] (8,600).
Abakokasi be baweebwa obuvunaanyizibwa okulabiriranga awatukuvu.
29 (T)Ab’omu Kokasi nga baakusiisiranga ku ludda olw’obukiikaddyo obwa Weema ya Mukama.
30 Omukulembeze w’empya za Abakokasi yali Erizafani mutabani wa Wuziyeeri.
31 (U)Abakokasi be baabanga n’obuvunaanyizibwa okulabirira Essanduuko ey’Endagaano, n’emmeeza, n’ekikondo ky’ettaala, n’ebyoto, n’ebintu eby’omu watukuvu ebikozesebwa mu kuweereza, n’eggigi; n’emirimu gyonna egyekuusa ku buweereza obwo.
32 Eriyazaali mutabani wa Alooni kabona ye yalondebwa okuba omukulu w’abakulembeze ba Abaleevi, era n’okulabirira abo abaaweerezanga mu watukuvu.
33 (V)Mu Merali mwe mwava oluggya lwa Abamakuli n’oluggya lwa Abamusi; ezo nga ze mpya za Abamerali.
34 Abaana aboobulenzi okuva ku w’omwezi ogumu n’okusingawo abaabalibwa baali kakaaga mu ebikumi bibiri (6,200).
35 (W)Omukulembeze w’empya za Abamerali yali Zuliyeeri mutabani wa Abikayiri;
Abamerali nga baakusiisiranga ku bukiikaddyo obwa Weema ya Mukama.
36 (X)Be baavunaanyizibwanga emikiikiro, n’empagi, n’ebikondo, n’ebikwata ku Weema ya Mukama byonna n’ebyekuusa ku mirimu gyayo. 37 Okwo baagattangako empagi zonna ezeebunguludde oluggya n’entobo zaazo, n’enkondo za Weema n’emiguwa.
38 (Y)Musa ne Alooni ne batabani baabwe baasiisiranga ku ludda olw’ebuvanjuba olwa Weema ya Mukama, okwolekera enjuba gy’eva mu maaso ga Weema ya Mukama ey’Okukuŋŋaanirangamu.
Baavunaanyizibwanga okulabirira awatukuvu ku lw’abaana ba Isirayiri.
Omuntu omulala yenna eyasembereranga awatukuvu, ng’ateekwa kufa.
39 (Z)Omuwendo gwonna ogw’Abaleevi abaabalibwa ng’empya zaabwe bwe zaali, nga mwe muli abaana aboobulenzi okuva ku w’omwezi ogumu n’okusingawo, nga Mukama Katonda bwe yalagira Musa ne Alooni, baali emitwalo ebiri mu enkumi bbiri (22,000).
Okubala Abasajja Ababereberye
40 (AA)Mukama Katonda n’agamba Musa nti, “Bala abaana ba Isirayiri bonna aboobulenzi ababereberye okuva ku mwana ow’omwezi ogumu n’okusingawo okole olukalala lw’amannya gaabwe gonna. 41 (AB)Era ojja kunfunira Abaleevi mu kifo ky’ababereberye ab’abaana ba Isirayiri, era onfunire n’ente ez’Abaleevi mu kifo ky’ente ez’abaana ba Isirayiri embereberye. Nze Mukama Katonda.”
42 Awo Musa n’abala abaana ba Isirayiri ababereberye nga Mukama Katonda bwe yamulagira. 43 (AC)Okugatta awamu abaana aboobulenzi ababereberye bonna okuva ku w’omwezi ogumu n’okusingawo abaabalibwa, nga n’amannya gaabwe gawandiikiddwa ku lukalala, baali emitwalo ebiri mu enkumi bbiri mu ebikumi bibiri mu nsanvu mu basatu.
44 Awo Mukama Katonda n’agamba Musa nti, 45 “Nfunira Abaleevi badde mu kifo ky’abaana ba Isirayiri ababereberye, n’ente z’Abaleevi zidde mu kifo ky’ente z’abaana ba Isirayiri, era Abaleevi banaabanga bange. Nze Mukama Katonda. 46 (AD)Okununula ababereberye ab’abaana ba Isirayiri ebikumi ebibiri mu ensanvu mu abasatu abasukkirira ku muwendo gw’Abaleevi abasajja, 47 (AE)onoddiranga gulaamu amakumi ataano mu ttaano ku buli omu, ng’ogeraageranyiza ku gulaamu kkumi n’emu ey’awatukuvu nga bw’eri, ye sekeri[d] ey’obuzito ze gulaamu kkumi n’emu n’ekitundu. 48 Ensimbi ez’okununula abaana ba Isirayiri abasukkiriramu oziwanga Alooni ne batabani be.”
49 Bw’atyo Musa n’asolooza ensimbi ez’okwenunula ku abo abaasukkirira ku muwendo gw’abo abaanunulibwa Abaleevi. 50 (AF)Yasolooza ku babereberye ab’abaana ba Isirayiri effeeza ey’obuzito obwa kilo kkumi na ttaano n’ekitundu, ng’engeraageranya ya sekeri y’awatukuvu bw’eri. 51 Musa n’addira ensimbi ez’okwenunula n’aziwa Alooni ne batabani be, ng’ekigambo kya Mukama bwe kyali, nga Mukama Katonda bwe yalagira Musa.
Footnotes
- 3:6 Kika kya Leevi baawukanira ddala ku bakabona, abaali bazzukulu ba Alooni. Abaleevi baayambanga bakabona.
- 3:15 Abaleevi tebaawandikibwanga kulwana mu magye, era kyebaava batabalibwa oluvannyuma lw’emyaka amakumi abiri egy’obukulu. Ekya babazanga, kwe kumanya abaana baabwe ababereberye (3:40-43).
- 3:28 ebiwandiiko ebirala bigamba kanaana mu bisatu
- 3:47 sekeri sekeri emu ze gulaamu kkumi n’emu n’ekitundu
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
David Alaba Omuzibizi wa Bayern Munich esambira mu liigi ya Bugirimamani attunda nga kekki.Kino kidiride Inter Milan eguzannyira mu liigi ya Yitale okuyingira olwokano lwa tiimu ezetaaga omusambi ono asamba namba ssatu nga kuliko Manchester City eye Bungereza, Real Madrid ne Barcelona eze spain.
Alaba enzalwa eye Austria agamba ayagala tambulamu olwokuba omutendesi we ku Bayern gwe bayita Hans Flick yamukyusa namuja mu namba  Saatu jasinga okwagala ,namuza mu namba nnya.
Mu namba satu yamuskiza Alphonso  Davies enzalwa ya Canada ngera ono omuvuba agizannye bulungi, ekintu ekyongede okendeza emikisa gya Alaba okudamu ojizannya.
Alaba omwe myaka 28, abalirilwamu obukadde bwa Euro zabulaaya 60. Yegaata ku Bayern Munich mu 2008 nga ava ku Austra Wien munsi jazalwa.


text:
Omuduumizi w’eggye lya UPDF eryokuttaka Lt. Gen. Muhoozi Kainerugaba; “Bino sibyabufuzi, ebyobufuzi saafala kumanya. Ebikolwa ebitali mu mateeka era ebimenya amateeka ebya RNC Yuganda emabegako awo byali bitutwala mu ntalo ez’ekisiru! Abo bonna abenyigira mu bikolwa bino ebyokubuzaabuza abantu bakuzuulibwa. General Kayumba ne RNC, simanyi buzibu ki bwolina mu Rwanda ne RPF/RDF? Nkulabula obutakozesa Ggwanga lyange okutuukiriza ebigendererwa byammwe.”
- Muddeyo musomese abaana b’Eggwanga – Pulezidenti Museveni
- Abadde agezaako okubba bamukubye essasi mu butuuliro
- Omuvubuka afiiridde mukugezesebwa okuyingira UPDF
- Pulezidenti Museveni asisinkanye aba UNATU
- Abakozi ku ssamba y’amajaani e Bushenyi bekalakaasizza
- Spice Diana jangu obitebye – Poliisi
- Katikkiro agenze Ssese kubunyisa njiri ku mukenenya
- Ssaabasajja Kabaka asiimiddwa ekitongole kya UNAIDS


text:
Okuva 8
Endagaano Enkadde nʼEndagaano Empya
Ebikere Bibuna mu Bamisiri
8 (A)Awo Mukama n’agamba Musa nti, “Ggenda ewa Falaawo omugambe nti, ‘Mukama agambye bw’ati nti, “Leka abantu bange bagende, balyoke bansinze. 2 Naye bw’onoogaana n’otabakkiriza kugenda, laba, nnaasindika ebikere ne bijjula ensi yo yonna. 3 (B)Omugga gulivaamu ebikere enkumu ennyo ebirituuka ne mu lubiri lwo. Biriyingira mu kisenge kyo mw’osula, ne ku kitanda kyo. Biriyingira mu nnyumba z’abaweereza bo ne mu z’abantu bo. Biriyingira ne mu byoto omufumbirwa. 4 Ebikere birikuwalampa ne bikutambulirako ne ku bakungu bo bonna ne ku bantu bo.” ’ ”
5 (C)Mukama n’agamba Musa nti, “Tegeeza Alooni nti, ‘Golola omukono gwo oyolekeze omuggo gwo eri emigga, n’eri emikutu gy’amazzi, n’eri ebidiba, osobozese ebikere okubuna ensi yonna ey’e Misiri.’ ” 6 (D)Bw’atyo Alooni n’agolola omukono gwe ku mazzi gonna ag’omu Misiri; ebikere ne bivaayo ne bijjula ensi yonna ey’e Misiri. 7 (E)Abalogo nabo ne bakola bwe batyo mu magezi gaabwe ag’ekyama, nabo ne baleeta ebikere mu nsi ey’e Misiri.
8 (F)Awo Falaawo n’atumya Musa ne Alooni n’abagamba nti, “Mwegayirire Mukama anziggyeeko ebikere bino era ne ku bantu bange, ndyoke nange ndeke abantu bammwe bagende baweeyo ssaddaaka eri Mukama.” 9 Musa n’addamu Falaawo nti, “Weerondere ekiseera nga bw’osiima, w’oyagalira neegayirire Mukama ku lulwo ne ku lw’abaweereza bo, ne ku lw’abantu bo, ebikere ebikuliko n’ebiri mu nnyumba zo bizikirizibwe, bisigale mu mugga Kiyira mwokka.”
10 (G)Falaawo n’agamba nti, “Enkya.” Musa n’agamba nti, “Kijja kubeera nga bw’ogambye, olyoke otegeere nga bwe watali n’omu afaanana nga Mukama Katonda waffe. 11 Ebikere bijja kukuviira, bive ne mu mayumba go, biviire n’abaweereza bo n’abantu bo; bijja kusigala mu mugga mwokka.”
12 Awo Musa ne Alooni ne bava ewa Falaawo. Musa ne yeegayirira Mukama olw’ebikere Mukama bye yali aleetedde Falaawo. 13 Mukama n’akolera Musa kye yamusaba. Ebikere ne bifiira mu mayumba, ne mu mpya mu byalo, ne mu nnimiro. 14 Ne bikuŋŋaanyizibwa entuumo n’entuumo; ensi n’ejjula ekivundu. 15 (H)Naye Falaawo bwe yalaba nga waliwo wassiza ku mukka, n’akakanyaza omutima gwe, ebya Musa ne Alooni n’alekera awo okubiwuliriza, era nga Mukama bwe yali agambye.
Ensekere Zibuna mu Bamisiri
16 Awo Mukama n’ayogera ne Musa nti, “Gamba Alooni bw’oti nti, ‘Golola omuggo gwo, okube ku nfuufu eri ku ttaka, eryoke efuuke ensekere mu nsi yonna ey’e Misiri.’ ” 17 (I)Ne bakola nga Mukama bw’abagambye; Alooni n’agolola omukono gwe ogwali gukute omuggo, n’akuba ku nfuufu ku ttaka, ne muvaamu ensekere ne zitambulira ku bantu ne ku nsolo; enfuufu yonna mu nsi y’e Misiri n’efuuka nsekere. 18 (J)Abalogo nabo ne bagezaako mu magezi gaabwe ag’ekyama okufuusa ensekere, naye ne balemwa. Ensekere ne ziteevuunya ku bantu ne ku nsolo.
19 (K)Abalogo ne bagamba Falaawo nti, “Engalo ya Katonda bino y’ebikoze.” Naye omutima gwa Falaawo ne gukakanyala, n’atabawuliriza, nga Mukama bwe yali agambye.
Ensowera Zibuna mu Bamisiri
20 (L)Awo Mukama n’agamba Musa nti, “Keera mu makya nnyo, ogende osisinkane Falaawo ng’aserengeta ku mazzi omugambe nti, ‘Mukama agambye bw’ati nti, Leka abantu bange bagende, bansinze. 21 Naye abantu bange bw’otoobakkirize kugenda, laba, ndireeta ebikuukuulu by’ensowera, ku ggwe ne ku baweereza bo, ne ku bantu bo, ne mu nnyumba zammwe. Ensowera zirijjula mu mayumba ga Bamisiri ne ku ttaka kwe gaazimbibwa.
22 (M)“ ‘Naye ku lunaku olwo, ekitundu Goseni abantu bange gye babeera ndikiyisa mu ngeri ya njawulo; kubanga yo teribaayo bikuukuulu bya nsowera n’akatono, olyoke otegeere nga nze, Mukama, ndi wano wakati mu nsi. 23 Nzija kussaawo enjawulo wakati w’abantu bange n’abantu bo. Ekyamagero kino kijja kubaawo enkeera.’ ”
24 (N)Mukama n’akola bw’atyo. Ebikuukuulu by’ensowera ne byeyiwa mu lubiri lwa Falaawo, mu nnyumba ye, ne mu mayumba g’abaweereza be, ne mu nsi yonna ey’e Misiri: ensi n’eyonooneka olw’ebikuukuulu by’ensowera.
25 (O)Awo Falaawo n’atumira Musa ne Alooni, n’abagamba nti, “Kale, muweereeyo wano mu nsi eno ssaddaaka eri Katonda wammwe.” 26 (P)Naye Musa n’addamu nti, “Ekyo bwe tukikola, tekijja kuba kituufu. Kubanga ssaddaaka ze tuwaayo eri Mukama Katonda waffe, Abamisiri tebajja kuzaagala. Kale singa tuddira ssaddaaka Abamisiri ze bakyawa ennyo bwe batyo, ne tuziwaayo nga balaba, tebajja kutukuba amayinja? 27 (Q)Kitugwanira tutambule olugendo lwa nnaku ssatu mu ddungu, tuweeyo ssaddaaka eri Mukama Katonda waffe nga bw’anaatulagira.”
28 (R)Falaawo n’agamba nti, “Nzija kubaleka mugende muweeyo ssaddaaka eri Mukama Katonda wammwe mu ddungu, kyokka temugenda ewala ennyo. Kale munsabire.” 29 (S)Musa n’addamu nti, “Bwe nnaaba nakava wano w’oli nzija kusaba Mukama, enkya ensowera ziviire Falaawo n’abakungu be awamu n’abantu be. Naye kirungi Falaawo aleme nate kulimbalimba, n’atakkiriza bantu kugenda kuwaayo ssaddaaka eri Mukama.”
30 (T)Musa n’avaayo ewa Falaawo, n’asaba Mukama. 31 Mukama n’akola nga Musa bwe yamusaba, n’aggyawo ebikuukuulu by’ensowera ewa Falaawo ne mu baweereza be, ne mu bantu be; ne watasigala nsowera n’emu. 32 (U)Kyokka ne ku mulundi guno, Falaawo yakakanyaza omutima gwe, abantu n’atabakkiriza kugenda.
Bayibuli Entukuvu, Endagaano Enkadde nʼEndagaano Empya Copyright © 1984, 1986, 1993, 2014 by Biblica, Inc.® Tuweereddwa olukusa okuva mu Biblica, Inc.® Olukusa lwonna mu nsi yonna lusigalidde mu Biblica, Inc. Luganda Contemporary Bible Copyright © 1984, 1986, 1993, 2014 by Biblica, Inc.® Used by permission of Biblica, Inc.® All rights reserved worldwide.


text:
Amawulire
Bannauganda basabiddwa okwongera okuggumira embeera ku beeyi y’ebintu
Ivan Ssenabulya
May 25th, 2022
Bya Rita Kemigisa,
Minisitule yébyensimbi esabye bannauganda okugumira emiwendo gye bintu egyekanamye kuba okupapira okuvaayo ne byokudamu kyakukosa ebyenfuna gye bugya.
Bwabadde ayogerera mu musomo ogukwata ku beeyi ye bintu, minisita omubeezi owa guno na guli mu minisitule ye byensimbi Henry Musasizi, agambye nti gavt eri mu kuvaayo ne nkola ezinayamba okuzza embeera munteeko nókwongera ku bungi bwe bintu ebikolebwa.
Ono awadde abalimi amagezi okwetanira okulima ebirime ebikula amangu nga ebinazi, simusimu ne soya basobole okunoga ensimbi ku katale kensi yonna.
Era ategezeza nga gavt bwegenda okuyambako bannauganda okwedabulula okuyita mu kuteeka ensimbi mu myooga ne Parish Development Model.